Keskustelut » Sivistyksen kehto » Lukusali (Valvojat: Jussi, Tiuku, Seregil of Rhiminee) » Suzanne Collinsin Nälkäpeli\nAihe: Suzanne Collinsin Nälkäpeli (Luettu 4919 kertaa)\nVs: Suzanne Collinsin Nälkäpeli\n« Vastaus #20 : 15.Marraskuu 2010, 15:01 »\nLainaus...suuri osa kirjoista "tapahtuu" Katnissin pään sisälläJuuri tämä on se asia, jonka takia mielestäni Twilight-elokuvat ovat lähes täydellisesti epäonnistuneet. Niissäkin suurin osa tarinasta perustuu päähenkilön tunteisiin, joita on todella vaikeaa siirtää valkokankaalle. Pahoin pelkään, että Nälkäpeli-elokuva tulee myöskin epäonnistumaan juuri sen faktan takia, että Katnissin omat tunteet ovat niin voimakkaassa asemassa.Minuakin myös hirvittää se, että elokuvasta tulee toimintapainotteinen ja väkivallalla oikein herkutellaan. Alkuperäisessä tarinassa väkivalta on välttämätön paha, mutta siihen ei keskitytä liikaa. Kirjaa lukiessani ajattelin jo, että tästä tarinasta on todella vaikeaa tehdä elokuvaa, joka tekee kunniaa kirjalle.\n« Vastaus #21 : 15.Marraskuu 2010, 15:10 »\nLainaus käyttäjältä: Narri - 15.Marraskuu 2010, 14:54Kirjathan ovat usein kirjakaupoissa jo ennen virallista julkaisupäivää. Myyjät vain eivät aina noudata sääntöä vaan laittavat kirjan myyntiin vastoin ohjeita. Eli virallinen julkaisupäivä voi olla ihan oikeinkin, vaikka kirjaa sitä ennen myynnissä olisi ollutkin.Olet oikeassa. Meillä on vaan ollut tapana Risingissa merkitä kirja ilmestyneeksi, jos se näkyy jossain myynnissä. Esimerkiksi kirjamessuilla on saattanut olla kohta julkaistavia kirjoja tarjolla vähän etuajassa.\n« Vastaus #22 : 09.Joulukuu 2010, 19:14 »\nLuettuani nyt Matkijanärhen on sanottava, että mielipiteeni on muuttunut. Arvostelin ensimmäistä kirjaa ankarasti, enkä ehkä ihan suotta. Vihan liekit oli mielestäni kuitenkin jo huomattavasti keskivertoa parempi kirja. Olin siihen melkolailla koukussa, toisin kuin Matkijanärheen, jota en kyennyt jättämään millään kesken. Lukaisin sen päivässä läpi. Kirja oli hyvä, ja sarjalle juuri sopiva lopetus. Olen kyllä edelleen sitä mieltä, että Nälkäpeli sarjana parani edetessään vähän liikaa, mutta toisaalta, ensimmäinen kirja on kokonaiskuvassa välttämätön.Itse en elokuvia katso. Olen kuitenkin valitettavan varma siitä, että Nälkäpelille käy kuten monille muille kirjoille - siitä tehdään kirjan mittapuulla surkea elokuva, monet ihmiset katsovat ainoastaan sen eivätkä tiedä kirjan tapahtumista mitään. En usko, että elokuvaan saadaan missään tapauksessa sarjan kaikkia ulottuvuuksia. Ei saataisi, vaikka tekijä olisi itse Plutarch Heavensbee.\n« Vastaus #23 : 26.Toukokuu 2011, 09:28 »\nSuuresti epäilin tätä kirjasarjaa, mutta päätin kuitenkin lukea ensimmäisen osan. PIDIN todella paljon! Jotenkin täysin erilainen sarja kuin mitä olen tottunut lukemaan ja silti niin mahtava. Erinomainen idea tarinalla ja hahmot ovat jokainen niin erilaisia. Peeta oli alussa jotenkin "rasittava" hahmo, mutta opin pitämään hänestä viimeiseen kirjaan mennessä En malta odottaa elokuvia. Suuret odotukset!\n« Vastaus #24 : 09.Marraskuu 2011, 20:41 »\nMinun mielstäni kirja oli huikea. Se pisti mietimään jos oikeasti tulevaisuus olisi noin järjestettyä... Uusi aihepiiri oli myös plussaa, siis tuo Nälkäpeli idea, arena jne. Ja tarinasta ei oltu unohdettu ihmissuhteita, vaan nekin oli kuvattu harvinaisen monimutkaisen hyvin. Kattnissin vale tai oliko se nyt vale rakkaus peetaa kohtaan oli hyvä. Ja presidentti snow saa kylmät väreet aikaiseksi. Muuten oli hyvä! mutta Spoileri (klikkaa näytä/piilota)olisin halunnut Kattnisin menevän Galen kanssa yhteen enkä mielisairaan pullapojan Peetan. =) Hiistumuoks// Pistin mahdollisen juonipaljastuksen spoileritagien taakse piiloon. « Viimeksi muokattu: 10.Marraskuu 2011, 22:48 kirjoittanut Hiistu »\n« Vastaus #25 : 05.Joulukuu 2011, 14:38 »\nEn ole viime vuosina kauheasti lueskellut mitään eeppistä ja koskettavaa, kun ei vaan enää työelämän alettua oikein jaksa miettiä lukemaansa. No, Nälkäpeli huijasi minua netin "seuraava Twilight" maineellaan, sillä ajattelin että ehkä Battle Royale meiningillä maustettua nuorisohömppää voisin lukeakin. Sitä se ei sitten ollutkaan. Ensimmäinen kirja oli naivi herääminen päähenkilöllemme Katnissille ja oikeastaan sarjan huonoin kirja. Mutta se oli tarvittava sykäys, kapinan liekki, joka sitten lähtee palamaan kontrolloimattomasti seuraavissa osissa. Katniss on loistava protagonisti, koska vaikka hän on osaava, on hänessä ikäistensä naiviuutta ja hänellä on tilaa kasvaa roolissaan. Jopa kolmiodramaa on mukiinmenevä, sillä kyse ei oikeastaan ole mistään romanttisesta hömpästä vaan Katnissin vallinnasta omien selviytymiskeinojensa väliltä. Spoileri (klikkaa näytä/piilota)Valitseeko hän tuhoavan tien Galen kanssa, jossa alistetuista tulee alistajia? Presidentti Coin oli aloittamassa Nälkäpelit uudelleen ja Galen sotastrategiat johtivat kolmoskirjan suurimpaan tragediaan. Vai valitseeko Katniss rauhan tien Peetan kanssa? Peeta ei kestä sotaa naarmuitta, mutta Peeta ei myöskään usko kostoon kaikista kokemuksistaan huolimatta.Collinsin sarja yllätti minut täysin teemoillaan ja syvällisyydellään. Tämä on siis täysin sopivaa ja mielenkiintoista luettavaa kohderyhmän ulkopuolisillekin. Katniss on kuitenkin tavallista aikuisempi 16-vuotias ja tarinassa usein häntä ympäröimiä aikuisia terävämpi. Minuun kritiikki tosi-TV:tä (jossa mikään ei ole totta), tarinan pelastavia kapinallisia (millähän motiiveilla Capitolia oltiin kukistamassa?) ja sodan keinoja kohtaan puri loistavasti. Eli jos ensimmäinen kirja ei napannut, mutta herätti kiinnostuksen, kannattaa lukemista jatkaa. Se on todellakin upeasti huipentuvan sarjan heikoin lenkki. tallennettu\nSukupuoli: Vs: Suzanne Collinsin Nälkäpeli\n« Vastaus #26 : 05.Joulukuu 2011, 15:29 »\nLainaus käyttäjältä: Vaarna - 05.Joulukuu 2011, 14:38Eli jos ensimmäinen kirja ei napannut, mutta herätti kiinnostuksen, kannattaa lukemista jatkaa. Se on todellakin upeasti huipentuvan sarjan heikoin lenkki. Ensimmäinen kirja on parhaiten kirjoitettu, IMHO. Kolmas kirja on sen sijaan sarjan tärkein kirja.\n« Vastaus #27 : 05.Joulukuu 2011, 19:14 »\nHarjoitan sisäistä mainontaa ja mainostan, että sarjan ensimmäinen osa on parhaillaan luettavana meitin Lukupiirissä: Linkki. Jos siis parhaillaan on lukemassa tai aikeissa lukea, niin suunnatkaahan sinne. tallennettu\n« Vastaus #28 : 16.Toukokuu 2012, 21:27 »\nNälkäpelillä menee lujaa Mitä Suomi lukee -listoilla. Huhtikuussa trilogian osat olivat sijoilla 1, 3 ja 4 lasten ja nuorten kirjoissa. Myydyimpien pokkareiden kärjestä löytyy alkuperäinen Nälkäpeli, varmasti elokuvan avustamana. Risingin tilastoissakin kirja on kuudentena.Innostuin nyt keväällä lukemaan kaksi ensimmäistä kirjaa. Nälkäpeli kolahti minuun, mutta Vihan liekit oli selvästi heikompi ja sai tyytyä kolmeen tähteen tietokannassa. Pidin romaanista puoleenväliin saakka, mutta sittenSpoileri (klikkaa näytä/piilota)alkoi uusi nälkäpeli. Johan tämä nähtiin ensimmäisessä osassa, tuntui tyhmältä lukea siitä uudestaan. Toivottavasti Matkijanärhessä ei käynnistetä kolmatta peliä...Vihan liekkien jäljiltä on sellainen olo, että Collins olisi voinut jättää jatko-osat kirjoittamatta. Mutta Matkijanärhi saattaa muuttaa mielipiteeni, en ole vielä aloittanut sitä.\n« Vastaus #29 : 16.Toukokuu 2012, 22:14 »\nJussi, minustakin Vihan liekit oli sarjan heikoin, vaikka jotkut väittävät ensimmäistä osaa heikoimmaksi. Matkijanärhi sen sijaan räjäyttää potin.\n« Vastaus #30 : 16.Toukokuu 2012, 22:56 »\nMinä kyllä pidin ensimmäisestä osasta eniten ja lukemisen olisi voinut lopettaa siihen. Kirjan idea ja tuoreus tuli ilmi jo ensimmäisessä osassa. Olen samaa mieltä Jussin spoileri tagin alla olevan viestin kanssa. Kolmas osa oli parempi kuin toinen pitkälti onnistuneen lopetuksen ansiosta.\n« Vastaus #31 : 16.Toukokuu 2012, 23:08 »\nLujaa menee myös kirjastoissa: osasta ja painoksesta riippuen HelMet-järjestelmässä 90-350 varausta jonossa...\n« Vastaus #32 : 29.Toukokuu 2012, 00:57 »\nLainaus käyttäjältä: Tiuku - 16.Toukokuu 2012, 22:14Jussi, minustakin Vihan liekit oli sarjan heikoin, vaikka jotkut väittävät ensimmäistä osaa heikoimmaksi. Matkijanärhi sen sijaan räjäyttää potin. Musta taas Vihan liekit oli paras, eka oli hyvänä kakkosena ja Matkijanärhi viimeisenä. Pitäisikin taas pitkästä aikaa lukaista kirjat. Seuraavaa elokuvaa ei malttaisi millään odottaa tallennettu\n« Vastaus #33 : 15.Kesäkuu 2012, 21:58 »\nNörttityttöjen arvostelu kehottaa lukemaan kirjat englanniksi, sillä "nimittäin niiden suomennos on todella kökkö. Kieli on huonoa ja suoraan sanoen tylsää, ja teksti vilisee virheitä, aivan kuin kääntäjällä olisi ollut hirveä kiire. Huono käännös saa kirjat vaikuttamaan lapsellisemmilta, kuin mitä ne oikeasti ovat. Onneksi tarina on sen verran hyvä ja mielenkiintoinen, ettei onneton suomennos pääse täysin pilaamaan tunnelmaa. "Tämä ihmetyttää minua suuresti. Kuten todettua, en ole vieläkään saanut kirjoja luettua, mutta suomentajana on Helene Bützov, joka on muun muassa saanut valtionpalkinnon Philip Pullmanin Universumien tomu -trilogian suomentamisesta, ja muutenkin on palkittu ja tunnustettu suomentaja. Mitähän tästä pitäisi ajatella? Oletteko te lukeneet kokeneet suomennoksen jotenkin huonoksi?\n« Vastaus #34 : 15.Kesäkuu 2012, 22:13 »\nNuoret ihmiset, jotka ovat juuri oppineet vähän englantia ja osaavat lukea kirjoja vierailla kielillä, mielellään "briljeeraavat" sillä, että ovat lukeneet ekat kirjansa enkuksi.\n« Vastaus #35 : 15.Kesäkuu 2012, 22:21 »\nNarrin kommenttia jatkaakseni, sama pätee ihmisiin, jotka lukeavat syystä tai toisesta pääasiassa englanniksi. Ei sillä, että nämä tyypit nimenomaan "briljeeraisivat" kieltä, mutta kielen vaihto vaatii aina vähän asennoitumista. Ongelma lienee siinäkin, että englanti on usein ilmaisultaa hyvin tiivistä, varsinkin nuortenkirjapuolella. Kun se käännetään tekstin tyyli säilyttäen, saadaan lyhyttä ja tiivistä kieltä, jossa ei juuri käytetä pitkiä johdattelevia sivulauseita ja lauseenvastikkeita. Ne ovat suomen ilmiö (nyt kaikki suomea opiskelleet, tämä on mun mutua). Lyhyt ja "tökkö" kieli on luontevampaa englanniksi kuin suomeksi, kehtaan väittää. Suomeksi se kuulostaa oudolta, varsinkin jos ainoat suomeksi luetut kirjat ovat suomeksi alunperinkin kirjoitettuja (tai koulussa pakotettuja kirjallisuusklassikoita, joissa toki on lähdetekstissäkin laveampi ote).Täytyy kyllä todeta, että hetkeen en ole törmännyt uusissa kirjoissa yhteenkään täysin ala-arvoiseen tai noin tylysanaista tuomiota ansaitsevaan suomennokseen. Keskivertoja toki on, eivätkä kaikki ole loistavia, mutta enimmäkseen genrekäännökset (varsinkin isoilla kustantamoilla) ovat erittäin laadukkaita. Minulla ei ole mitään huomautettavaa myöskään Nälkäpelin suomennoksesta.\n« Vastaus #36 : 15.Kesäkuu 2012, 22:34 »\nLainaus käyttäjältä: Dyn - 15.Kesäkuu 2012, 22:21Minulla ei ole mitään huomautettavaa myöskään Nälkäpelin suomennoksesta.Taisin vähän kärjistää sanomistani, mutta monista se engalanti vain tuntuu "hianommalta" kuin suomi. Nälkäpeli on erittäin hyvin suomennettu, on minunkin mielipiteeni.Dekkareissa törmää fantasiaa ja scifiä enemmän huonoihin suomennoksiin, mutta niissäkin on taso noussut.\n« Vastaus #37 : 15.Kesäkuu 2012, 23:06 »\nLuin vähän aikaa sitten Matkijanärhen. Kirja oli hyvä ja paransi Vihan liekeistä, muttei pärjännyt sarjan avausosalle. Pidin siitä, että Collins ei tällä kertaa ryhtynyt toistamaan vanhaa. Lopetus oli tosiaan onnistunut. Kaikki Nälkäpelit suomeksi lukeneena voin sanoa, että käännöksessä ei ole mitään valitettavaa. En ole kyllä kokeillut alkukielellä.Matkijanärhen pokkarilaitoksen piti ilmestyä keväällä, mutta WSOY lykkäsi sitä vuodella eteenpäin ja otti uuden painoksen kovakantisesta kirjasta. Päätöksen taustalla on tietenkin halu rahastaa Hunger Games -buumilla. Sidottujen kirjojen myynnillä tienaa enemmän kuin pokkareilla, kunhan kysyntä on tarpeeksi kovaa.\n« Vastaus #38 : 18.Kesäkuu 2012, 08:21 »\nTykkäsin tästä sarjasta ja luin ekat kaksi osaa englanniksi, kolmatta en ole vielä lukenut. En ole lukenut kirjaa suomeksi, mutta montaa muuta nuorten/lasten kirjaa olen lukenut molemmilla kielillä. Koska suomi on äidinkielini, tunnistan luontevammin sanat, lausahdukset ja kirjoitustavat, mitä käytetään enemmän lasten kirjoissa kuin aikuisten kirjoissa. Tästä syystä tartun mielummin englanninkieliseen lasten/nuorten kirjaan. Monesti suomennoksissa ahdistaa juuri se "käännetty lastenkirjaksi", jolloin lukiessa kirjaa alkaa tuntea itsensä liian vanhaksi. tallennettu\n« Vastaus #39 : 29.Kesäkuu 2012, 22:16 »\nNälkäpeli on paras. Sain juuri vähän aikaa sitten luettua kolmannen osan ja mielestäni tarina vaan paranee kolmanteen osaan mentäessä. Yllättävät käänteet ja tärkeiden henkilöiden kuolema olivat yksi syy kirjassa, miksi se on niin hyvä. Itse Katniss on niin... en osaa kuvailla sanoilla, mutta mahtava persoona, joka ajattelee järjellä ja sydämmellä.


Myllylle ensimmäisenä kauppakeskuksena Suomessa kansainvälinen turvallisuussertifikaatti\nKauppakeskus Mylly Raisiossa on saanut ensimmäisenä kauppakeskuksena Suomessa kansainvälisen turvallisuussertifikaatin. SAFE Retail Destination -sertifikaatti myönnetään kauppakeskuksille, jotka noudattavat kansainvälisiä riski- ja turvallisuusstandardeja ja alan parhaita käytäntöjä. Myllyn toimitusjohtaja Kati Kivimäki uskoo, että turvallisuus nousee entistä merkittävämmäksi tekijäksi kauppakeskuksissa tulevaisuudessa.\nMaailmanlaajuisesti käytössä olevan Safe Retail Destination -turvallisuussertifikaatin myöntävä Safe Shopping Centers on riippumaton kauppakeskusalan riskienkartoitusasiantuntija.\n”Olemme satsanneet paljon siihen, että asiakas kokee olonsa turvalliseksi ja miellyttäväksi. Sertifikaatti osoittaa, että otamme turvallisuuteen liittyvät asiat vakavasti ja osaamme hoitaa ne hyvin”, kertoo kauppakeskus Myllyn toimitusjohtaja Kati Kivimäki.\nMyllyssä on noin 150 liikettä, ja vuodessa siellä käy noin 5,5 miljoonaa ihmistä. Mylly on Varsinais-Suomen suurin kauppakeskus.\nSertifikaatin saaminen edellyttää turvallisuusauditointia, jossa selvitettiin muun muassa Myllyn turvallisuusasioiden johtamista, dokumentointia ja yhteistyötä viranomaisten kanssa. Lisäksi auditoinnissa testattiin kiinteistön turvalaitteiden toiminta. Asiat kartoitettiin asiakkaan, vuokralaisen ja kiinteistön omistajan näkökulmasta.\n”Kävimme läpi satoja erilaisia asioita ja dokumentteja ja kiersimme koko kauppakeskuksen: asiakastilat, huoltokäytävät, pysäköintialueet sekä konehuoneet. Testasimme myös asiakasturvallisuutta, muun muassa hissien ja inva-wc-tilojen hätäpainikkeet ja avun saamiseen kuluvan ajan. Saimme kiitosta hyvästä dokumentaatiosta ja sitoutumisesta turvallisuuden kehittämiseen”, Kivimäki kuvailee.\nMylly on tehnyt tiivistä yhteistyötä alueen pelastusviranomaisten kanssa viime vuodet. Yhteistyössä on tehty esimerkiksi poistumisharjoituksia vuokralaisten, henkilöstön ja asiakkaiden kanssa. Lisäksi vuosi sitten joulukuussa poliisi ja muut pelastusviranomaiset harjoittelivat poikkeustilannetta kauppakeskuksessa.\n”Asiakkaat ovat muun muassa ehdottaneet, että pysäköintialueen risteyskohtiin lisättäisiin peilejä. Tämä oli hyvä idea ja toteutimme sen heti”, Kati Kivimäki kertoo.\nKivimäki uskoo, että turvallisuus nousee entistä tärkeämmäksi kauppakeskusalalla tulevaisuudessa.\nTurvallisuussertifikaatin myöntävän Safe Shopping Centersin toimitusjohtaja Erik Engstrand näkee samoin.\n”Vastuulliset kauppakeskukset ovat ymmärtäneet, että niillä on uudenlaisia ja aiempaa isompia vastuita, joihin pitää valmistautua.”


visioita.munfoorumi.com • katso viestiketjua - Tästä foorumista\nLähetetty: 11.02.2015 22:52\nHiljaista on, mutta antaa olla. Vai antaako?\nLähetetty: 15.02.2015 23:25\nTervetuloa Vaeltaja. Hiljaista on ollut. Voihan sitä yksinpuhelulla aloittaa, jos hyvin käy, joku voi läheteä keskustelemaankin.\nLähetetty: 15.02.2015 23:59\nTuo foorumin kello näyttää käyvän muuten perunoita.\nLähetetty: 16.02.2015 01:41\nJaa. Se heittää tunnilla. Enpä tiedä mistä korjata. Aikavyöhyke on oikein.\nLähetetty: 17.02.2015 00:48\nEi se kuitenkaan tästä foorumista ole kiinni. Eiköhän paremminkin naisesta. Tämä foorumi toimii kuin tauti eikä maksa mitään.\nLähetetty: 17.02.2015 15:21\nFoorumin asetukset ovat oikein. Se mikä minullakin tässä vippasi oli "omat asetukset". Sieltä voi säätä "kesäajan" talvella pois päältä. Sillä tempulla kommenttini muuttui oikea-aikaiseksi.\nMitäs jos otettaisiin kahvihuone käyttöön ja kutsuttaisiin ihmisiä rupattelemaan?\nLähetetty: 24.02.2015 13:03\nAnne, nyt kun Lauri on soutanut virran taakse, niin sä taidat olla ainoa ylläpitäjä tällä foorumilla. Kumpi teistä on foorumin perustaja, Lauri vai sinä? Jos Lauri on perustaja, niin sun tarttis varmaan saada siirrettyä tuo perustajuus itsellesi. Tai emmä tiiä, ei kai Lauri tätä foorumia kuitenkaan pysty enää lakkauttamaan. Niin, että se voisi olla jotenkin hienoakin, että Lauri olisi mukana edelleenkin... hengessä.\nSe on muuten se Lurttinen vetäytymässä pois Munfoorumin vastaavan paikalta ja nyt ne hakee Lurttisen paikalle yhtä tai kahta vastaavaa. Saa nyt nähdä löytyykö sellaisia vastaavia joilla olisi innostusta asiaan. Jos ei löydy niin vaarana on tietenkin se, että Munfoorumi jää heitteille.\nLähetetty: 24.02.2015 19:08\nJaa. En mä tiedä Lurttisista, mutta minä tämän perustin, tai yhdessä teimme, mutta minä kirjauduin ja Lauri keksi sillä välin nimen, joten pystyn tätä hoitamaan. Jos Laurin nyt poistaisi osallistujista, niin kait myös tekstit poistuisivat. Ajattelin, että jos kukaan ei valita, musta on ihan kiva jos Laurin henki on tällä lailla keskuudessamme ja hänen tekstinsä myös.\nLähetetty: 03.03.2015 13:06\nJoo Anne, sä sovit hienosti tämän foorumin vastaavaksi kun sulla ei ole uskonnoista minkäänlaista omaa näkemystä. Lisäksi sulta käy mainiosti kaikkien muiden näkemysten tukeminen tai ainakin niiden toteaminen hämmentäväksi. Tasapuolista ja suvaitsevaista. Täällähän alkaa viihtyä....\nLähetetty: 03.03.2015 15:05\nheh. Joo. No hyvä että veli Vaeltaja viihtyy. Täällä ei ole tosiaan kovin ärhäköitä rähisijöitä paitsi tuo ydinvoimamies joka vaikuttaa kyllä enemmän joltain koneelta, vaikka ei näytäkään olevan kotoisin Ukrainasta, josta kummalliset "kannanotot" aiemmin ovat tulleet. Voihan se olla että Ukrainassakin puhuvat jo suomea.


Hyvää Ystävänpäivää. Aikalahjalla voi ehkäistä syrjäytymistä. - ePressi\nHyvää Ystävänpäivää. Aikalahjalla voi ehkäistä syrjäytymistä.\n- Tuoreen tiedon mukaan yli 51.000 nuorta on syrjäytyneinä opintojen tai työn ulkopuolella. Joka toinen päivä yksinäinen vanhus tekee itsemurhan, summaa HelsinkiMission toiminnanjohtaja Olli Valtonen. - Syrjäytymiseen johtavien ongelmien takaa löytyy yleensä yksinäisyys. Päällepäin näkyvä tai vain itse koettu yksinäisyys selittää usein masennusta, uupumusta sekä päihde- ja väkivaltaongelmia. Esimerkiksi yleisimpien HelsinkiMission Nuorten Kriisipisteen tulosyiden takaa löytyy kokemus yksinäisyydestä.\n- Yksinäisyyden voi poistaa vain toinen ihminen, Valtonen sanoo. Läsnäolollaan ja keskustelullaan. Tähän HelsinkiMissio hakee Ystävänpäivän tienoilla lisää varoja Aikalahjan kautta.\nNuorten pitäminen kiinni opinnoissa edellyttää enemmän ammattiapua\nEVAn tuoreen Hukassa – keitä ovat syrjäytyneet nuoret -raportin mukaan pahimmassa syrjäytymisvaarassa ovat maahanmuuttajat, huostassa olleet, huono-osaisten perheiden jäsenet sekä vähiten koulutetut.\nHelsinkiMission Nuorten Kriisityötä johtava Olavi Sydänmaanlakka patistaa myös avartamaan syrjäytymisen muotokuvaa. - Syrjään jätettyjä on monenlaisia. Syrjäytymisen alkupäässä oleva voi olla esimerkiksi myös hyvin suoriutuva opiskelija, joka ei kotonaan kiireiden vuoksi tule kohdatuksi ja ahdistuu.\n- Koska koulutuksella on EVAn raportin mukaan suuri rooli syrjäytymisen ehkäisyssä, nuorten säilyttäminen opiskelukykyisinä edellyttää suurempia määriä riittävän varhain saatua ammattiapua ongelmiin Sydänmaanlakka muistuttaa. -Riittävän ajoissa saatu apu katkaisee syrjäytymisen polun.\nSyrjäytymisestä pärjäämiseen viedään hyväksynnän kokemuksella\nHelsinkiMission Ystävänpäivä-muistamisen Aikalahja tarjoaa lahjoitusvarojen kautta syrjäytymistä vastaan järjestön kouluttamien vapaaehtoisten ja ammattilaisten aikaa, myötätuntoa ja läsnäoloa yksinäisille. Muun muassa THL.n tutkimuksen* mukaan pärjääminen syntyy esimerkiksi koetusta hyväksynnästä, kannustavuudesta, keskustelevasta ja kuuntelevasta ohjauksesta ja koulun ja opettajien myönteisestä asenteesta.\nHelsinkiMission ammattiavun lisäämistä ja vapaaehtoisten vierellä kulkemista voi tukea järjestön Aikakaupassa verkossa. Aikalahjana voi ostaa esimerkiksi Kahvihetken yksinäisen kuulemiseen (10 eur), Kävelyseuraa kotiin unohtuneelle (25 eur) tai Keskustelutuokioita ahdistuneelle (50 eur).\nAikakauppa osoitteessa www.helsinkimissio.fi , www.aikakauppa.com.\nAvustukset ja vapaaehtoistyöHallitus ja valtioMainontaMarkkinointiSosiaaliset kysymyksetTyöelämä


LIIKETOIMINNAN KEHITTÄMISEN KONSULTTI, Balentor\nIlmoituksen osoite: https://tyopaikat.oikotie.fi/tyopaikka/1149682\nLIIKETOIMINNAN KEHITTÄMISEN KONSULTTI\nMuutos vaatii ravistelua rakenteissa. Jotta tiedämme, mitä ravistella, pureudumme asiakasodotuksiin, yrityksen nykytilaan sekä henkilöstön kyvykkyyksiin löytääksemme muutoksen tärkeimmät vaikutustekijät. Me puhumme tällöin analytiikasta. Konsulttina tehtävänäsi on auttaa asiakkaitamme löytämään ne tekijät, joihin panostamalla aikaansaadaan parempia liiketoimintatuloksia. Jos olet urallasi kartuttanut kokemusta konsulttina eri toimialoilta ja asiakasympäristöistä sekä palat halusta myydä ja ratkaista yritysten liiketoiminnan haasteita, tulet varmasti menestymään meillä.\nKonsulttina myyt, suunnittelet ja toteutat suurten ja keskisuurten yritysten strategisia toimintakulttuurin ja liiketoiminnan kehittämisen analyysejä ja kartoituksia. Tulosten pohjalta tunnistat olennaisimmat tekijät ja vaikutusketjut tavoiteltujen tulosten saavuttamiseksi sekä konsultoit asiakkaan liiketoiminnan ja johtamisen malleja, rakenteita ja prosesseja. Johdat asiakasta kokonaiskuvan, systeemin ja analytiikan kautta sekä varmistat, että olennaiset asiat muuttuvat käytännön toimenpiteiksi. Hahmotat rakenteelliset muutostarpeet, digitaalisuuden tuomat mahdollisuudet ja uskallat vaikuttaa ihmisiin muutoksen aikaansaamiseksi.\nBalentorilla pääset syventämään ammattitaitoasi työskentelemällä huippuosaajien ympäröimänä. Pääset oppimaan myynnistä, analytiikasta, tekoälystä ja kehittämisestä alan parhailta, toimimaan osaavien kumppaneiden, kuten IBM:n ja Vincitin kanssa sekä aidosti haastamaan ja kehittämään omaa osaamistasi vaativissa ja mielenkiintoisissa asiakasprojekteissa.\nPalkkamallimme on rakennettu palkitsemaan onnistumisista. Meillä ei ole kattoa palkan suhteen ja siten pystyt omalla osaamisellasi ja työpanoksellasi vaikuttamaan palkkapussisi kokoon. Työaikaa meillä balentorilaisilla ei myöskään ole, vaan saamme täyden vapauden hallinnoida omaa ajankäyttöämme ja kalenteriamme – asiakkaan ehdoilla tietenkin.\nMe balentorilaiset olemme itseohjautuva ja asiakkaan auttamiselle omistautunut porukka. Me haluamme olla vaikuttavin kehityskumppani asiakkaillemme ja tätä odotamme myös sinulta. Me tarjoamme sinulle fiksut ja energiset tiimikaverit sekä välineet ja työkalut asiakkaan auttamiseen. Vastineeksi odotamme sinulta itseohjautuvaa otetta välineiden ja työkalujen hyödyntämiseen ja kehittämiseen entistä vaikuttavampien tulosten aikaansaamiseksi asiakkaalla.\nJotta menestyt työtehtävässäsi, edellyttää se sinulta kokemusta konsultin tehtävistä sekä lisäksi:\nkykyä ja halua myydä strategia-analyysejä ja kehittämisratkaisuja asiakkaille\nnäkemystä strategisten analyysien ja kartoitusten toteuttamisesta\nkykyä hahmottaa kokonaisuuksia sekä ymmärtää syy-seuraussuhteita\nkykyä tunnistaa olennainen tieto ja tietolähteet oikeiden kehitystoimenpiteiden löytämiseksi\ntaitoa tunnistaa monimutkaisesta datasta olennainen ja muuttaa se arjen toimenpiteiksi\nrohkeutta tuoda näkemyksiä haasteisiin ja kyseenalaistaa olemassa olevia ratkaisuja\nliiketoiminnan kokonaisuuden ymmärrystä ja kykyä tarkastella sitä asiakkaan silmin\npalavaa halua kasvaa ja kehittyä\nLähetä vapaamuotoinen hakemuksesi ja CV:si 31.8.2018 mennessä osoitteeseen huippuvalmentajat@balentor.fi. Aloitamme haastattelut elokuun aikana ja paikka täytetään heti sopivan henkilön löydyttyä.\nTyön sijainti: Lautatarhankatu 6, 00580 Helsinki tai Piippukatu 11, 40100 Jyväskylä\nJouni Kahelin, jouni.kahelin@balentor.fi tai puhelimitse 040 089 4959\nperjantai 3.8. klo 9-10\nmaanantaina 6.8. klo 15-16\nperjantaina 10.8. klo 9-10\nPatentti- ja rekisterihallitus (PRH) | Julkaistu 7.11.2018\nKT Kuntatyönantajat | Julkaistu 8.11.2018\nSuunnittelija taloushallintojärjestelmien kehittämiseen


KESÄMÖKKI max.60km RIIHIMÄELTÄ, Mökit ja l...\nTyyppi: Ostetaan Ilmoitus jätetty: 16 tammikuuta 17:10\nEtsin kesämökkiä Riihimäen lähistöltä.\nMökin kunnolla tai iällä ei väliä.\nPitää olla rantatontti,ei vuokra.\nSopivasta paikasta voidaan tehdä nopeasti kauppa.\nOta yhteyttä ilmoittajaan koskinen raimo\nLähetä viesti ilmoittajalle koskinen raimo


IMG_0755 – LUKULOIKKA\nAugust 2, 2017 lukuloikka\nPublished by lukuloikka\nOlen 33-vuotias himolukija, jolla on sata suunnitelmaa takaraivossaan valmiina loppuelämän varalle. Jos minua ei näy huojuvan kirjakasan takana, olen luultavasti keittiössä kauha kourassa. Olen myös kahden lapsen äiti, filosofian maisteri ja kyltymätön haaveilija.\tView all posts by lukuloikka\nPrevious Post Minimatka Tukholmaan\nUnohtumaton Hailuoto. Kaikki on just täydellistä. #lukuloikkalomalla\nKohta reissuun! Matkalukemiseksi ajattelin Mazzarellan Almaa, mutta se taitaa olla kohta jo kokonaan luettu. Kiehtova ja nautittava romaani kerrassaan. #lukuloikkalomalla #lukuloikkalukee #meretemazzarella #tammenkirjat #bookstagram #luvussanyt\nHetkeni Liv Strömqvistin kanssa rannalla kesti tasan kuvan ottamisen ajan, sen jälkeen oli pakko antautua lasten vesitemppujen ihastelulle. Lämpöä riittää! ☀ #lukuloikkalomalla #livströmqvist #rantalukemista #bookstagram #luvussanyt\nJohannes Ayunurun He hukkuvat äitiensä kyyneliin on edelleen vaikuttavin kirja, jonka olen tänä vuonna lukenut. Odotin paljon tältä aiemmalta, Ayunurun oman isän tarinaa mukanaan kuljettavalta romaanilta, mutta puolivälissä jouduin taistelemaan, jotta pääsin eteenpäin. Juoni on helpompi kuin toisessa Ayunurun teoksessa, ja kirjassa tapahtuu paljon vähemmän. Hieno tämäkin on, mutta lukukokemuksena paljon staattisempi. Pakko myöntää, että petyin hieman. #lukuloikkalukee #lukuloikkalomalla #johannesanyuru #myrskynouseeparatiisista #bookstagram #luetut2018\nKesäkuussa ehdin lukea sairastamisen lomassa paljon. Vasemmalta kolme luin viikon sisään, oikealla olevat kaksi vasta odottelevat. Nyt loman alettua huomaan, että tahti hidastuu. Solmut oli yllättävän hyvä, harmi, että kirjan kannen takia melkein jätin siihen tarttumatta. Onneksi kirjaa oli kehuttu sen verran, että tartuin siihen. Argonautit oli ihmeellinen ja hieno, mutta olin hienoisen pettynyt teorioiden määrään sen muun upean ja ainutlaatuisen kerronnan sisällä. Nelson kutoi ne joukkoon taitavasti, mutta jonkin verran se jäi mua häiritsemään. Devin kirja jää varmasti massoilta sivuun, mutta se kannattaa ehdottomasti lukea. Väkevää ja raastavaa kerrontaa, ihan omaa luokkaansa! Huippukauniita kuvia postaileva @in_search_of_peter_pan tägäsi tähän haasteeseen. ⭐ Best book so far: He hukkuivat äitiensä kyyneliin ⭐ Best sequel you’ve read: En ole lukenut sarjoja. ⭐ Recent release you haven’t read but want to: Elif Shafak: Kolme tytärtä ⭐Most anticipated release for the second half of the year: Tämä on vaikea, alkuvuosi on ollut niin loistava, syksyn katalogeista en löytänyt oikein mitään. Vilja-Tuulia Huotarisen uutuus kiinnostaa. ⭐ Biggest disappointment: Stridsbergin Niin raskas on rakkaus ei ihan täyttänyt odotuksia. ⭐ Biggest surprise: Ananda Devin Näistä raunioista oli vaikuttava. ⭐ Favorite new author: Ah, monta! Ayunuru, Maggie Nelson, Domenico Starnone. ⭐ A book that made you cry: Pienen pieni maa ⭐ A book that made you smile: Strömqvistin sarjakuvat ⭐ Most beautiful book you’ve bought this year: Minä maalaan kuin jumala ⭐Favorite review you have written: Apua, en osaa sanoa. ⭐ Books to read before the end of the year: Why I’m no longer talking to white people about race, paljon lastenkirjoja, Barbara ja muita hurrikaaneja, Joko ollaan perillä? esimerkiksi. #lukuloikkalukee #bookstagram #luettujajalukemattomia\nEn tiedä mikä päivä on, viikonloppuna jouduin googlaamaan vuodenkin. Olen tässä, mökillä mustikanvarpuseppeleeni, Ayunurun ja ihan vähän iltaisin the Handmaid’s Talen kanssa. Ensi viikolla matkaamme Hailuotoon, jonne olen haikaillut jo useamman vuoden, sekä tietysti Ouluun. Matkalla pysähdymme ainakin Raahessa, jonne kaipaan vinkkejä! Vanha Raahe näyttää ainakin idylliseltä. Ehkä yksi yö siellä? #lukuloikkalomalla #luvussanyt #bookstagram #matkalla\naika aikuisille aikuisten kirjat Alle kouluikäiset ane riel astrid lindgren blogihommat elena favilli elina hirvonen Elli Vuorinen francesca cavallo Gunilla Bergström hannu taina hauskat kirjat heli thóren hullu kuin äidiksi tullut Höpinät iltasatuja kapinallisille tytöille irene naakka jenni rope juha virta kasvisruoka keittokirjat Kesäkirjat kevät Kirjoittaminen Klassikot Kotimainen kirjallisuus Kustantamo Schildts & Söderström kuvakirja kuvakirjat Käännöskirja käännöskirjallisuus Lahjaksi lastenkasvatus lastenkirja Lastenkirjat lastenromaanit laura ruohonen Leikki-ikäiset linda bondestam lorut lukuharrastus malin kivelä marika maijala Marikki mennään jo naapuriin Metsämarja Aittokoski Mikko Mallikas Muuta muut kirjat mörkövahti Oma elämä otavan kirjat pallen ja monkon kumma päivä perhe perhe & lukeminen pihka prinsessa rämäpää raija siekkinen riimit riina katajavuori ruokaa ruokakirjallisuus salla savolainen suurenmoinen rosabel sylvi kepponen Taaperot tietokirjat tippukivitapaus tuutikki tolonen uutuudet Vanhemmuus Vauvat vuodenajat\nKategoriat Select Category Aikuiset Alle kouluikäiset äitiys Bloggaaminen joulu joululahjakirjat Käännöskirjat keittokirjat Kesäkirjat kevät Kirjoittaminen Klassikot Kotimainen kirjallisuus Kouluikäiset kuvakirjat Lahjaksi Lastenkirja aikuisille Lastenkirjat lastenromaanit lorut Lukeminen Matkat muu elämä Muut jutut nuortenkirjallisuus Pukinkontissa Ruokaloikka sarjakuvat Taaperot tietokirjat tunteet Uncategorized Vanhemmuus Vauvat


Muistitutkimukset pikaisesti ja ammattitaidolla\nMuistitutkimukset nopealla aikataululla\nJos omassa tai läheisen voinnissa jokin alkaa huolettaa, on muistilääkäri hyvä paikka, josta aloittaa asioiden selvittely. Muistitestauksesta tutkimusten kautta kohti lopullista diagnoosia ja sen jälkeen kokonaisvaltainen hoitosuunnitelma, nämä ovat asioita, jotka edesauttavat laadukkaan elämän jatkumista. Vaikka diagnoosina olisikin muistisairaus, on nykyaikana monia keinoja parantaa elämän laatua.\nMuistitutkimukset ovat selkeä paikka aloittaa tutkiminen, jotta voidaan heti todeta, onko aihetta huoleen siltä osin. Tuloksista riippuen, luomme yhdessä kanssasi toimintasuunnitelman jatkoa silmällä pitäen. Mikäli tutkimus osoittaa muistisairauden jo alkaneen, siihen on hyvä alkaa varautumaan ja tehdä suunnitelmia valmiiksi. Toimimme kanssasi ehdottomasti yhteistyössä ja kuuntelemme toiveesi.\nHelsinki ja Jyväskylä pitävät sisällään toimipisteemme ja voit vapaasti valita kummassa haluat asiointisi hoitaa. Molemmissa on saatavilla kaikki mahdolliset palvelut.\nMuistitutkimus kannattaa tehdä mahdollisimman pian oireiden ilmentyessä\nTarjoamamme palvelut kattavat kaiken tarvittavan, hyvin kokonaisvaltaisesti. Muistihoitaja on apuna testauksissa ja tutkimuksissa eikä siellä tarvitse tuntea olevansa yksin. Henkilökuntamme on hyvin ihmisläheistä ja rauhallista, joten voit tuntea olosi rauhalliseksi eikä tarvitse jännittää. Otamme ihmisen vastaan aina ihmisenä, emme sairautena. Tavoitteenamme on auttaa ja tarjota ratkaisuja ongelmiin, joita jo on tai on mahdollisesti tulossa. Voit ottaa meihin yhteyttä oheisen, helpon lomakkeen avulla ja vastaamme sinulle pian.\nEnsimmäinen tapaaminen mahdollisimman nopealla aikataululla\nMuistitestin kanssa ei kannata viivytellä ja haluammekin tarjota sinulle mahdollisuuden päästä toimintaan kiinni jopa viikon kuluessa yhteydenotostasi. Sitä ei kannata jännittää, tulokset saadaan selville erilaisten tehtävien avulla joiden jälkeen voi seurata tutkimuksia. Kaikki hoidetaan klinikkamme omissa tiloissa, joten sinun ei tarvitse etsiä uusia kohteita vaan selviät yhdellä paikalla.\nTeemme työtämme halusta auttaa\nUseita vuosia toiminnassa ollut klinikkamme on kerännyt kiitettävän määrän tunnustuksia ja hyvää mainetta. Toimimme ihmisten lähellä ja haluamme saada asiakkaamme tuntemaan olonsa tervetulleiksi.\nHenkilökuntamme on täynnä monipuolisia osaajia täynnä. Meiltä löytyvät vanhemmat konkarit sekä nuorempia tulokkaita. Haluamme opettaa toimintatapojamme myös nuoremmalle sukupolvelle, jotta heistäkin kasvaisi samanlaisia empaattisia ammattilaisia.\nToimimme luottamuksella ja yhteistyössä kanssasi. Haluamme luoda turvallisen, ymmärtävän ilmapiirin, jossa kukin voi sanoa omat mielipiteensä ja esittää toivomuksia. Emme jyrää asiakasta emmekä yritä olla liian viisaita. Läheinen tuntee usein muistisairaan parhaiten ja kunnioitamme tätä tietoa. Toivomme, että jaat asioita kanssamme.\nMuistitutkimukset ovat mahdollisesti vain alkua yhteistyöllemme ja teemme kaikkemme, että asiat sujuvat mutkattomasti. Suhtaudumme asioihin niiden vaativalla vakavuudella.\nMiten muistitesti on vaikuttanut asiakkaidemme elämään?\nEn ole vielä kovinkaan iäkäs, ainakaan omasta mielestäni. Kuitenkin olen huomannut muistini alkavan pätkiä ja huolestuin asiasta. Myös äitini huomasi tämän minusta ja kehotti tutkimuksiin. Minut otettiin vastaan asiallisesti ja testit tehtiin. Niissä todettiin kaiken olevan hyvin ja lääkäri totesi muistiongelmien voivan johtua kohdallani stressistä.\nToin äitini hänen vastusteluistaan huolimatta muistitestiin ja ystävällinen henkilökunta sai hänet suostumaan yhteistyöhön. Kuten arvelinkin, sairaus löytyi. Teimme pikaisesti suunnitelman, jolla turvattiin äitini kotona asuminen ja muistin heikkenemistä pyrittiin hidastamaan lääkityksellä. Jatkamme ilolla yhteistyötä klinikan kanssa.\nMuistitesti ja jatkohoito\nMinua jännitti tulla muistitestiin, mutta henkilökunta sai minut rauhoiteltua. Lopulta jännitykseni oli turhaa, sillä vaikka ongelma löytyikin, niin siihen löytyi myös apua. Teimme suunnitelmaa tulevaisuudenkin varalle jo valmiiksi ja sain neuvoja mitä kannattaa hoitaa ennen kuin muistini huononee lisää. Tämä oli todellinen helpotus, kun löysin klinikan.\nMuistitutkimukset ripeästi ja ammattitaidolla\nAmmattilaiset apunasi ja tukenasi\nMuistiklinikka uskoo, että aina voi oppia uutta. Maailmalla kehitellään jatkuvasti uusia metodeja muistisairauksien hoitamiseen ja testaamiseen. Haluamme olla etulinjassa oppimassa nämä uudet keinot.\nSaamamme tunnustukset ja sertifikaatit kertovat ennen kaikkea osaamisestamme sekä halustamme oppia lisää. Tavoitteenamme on löytää keinoja, joilla auttaa asiakkaitamme yhä tehokkaammin.\nVoit siis ottaa yhteyttä meihin, kun muistitutkimus on mielestäsi aiheellinen. Turhia tutkimuksia ei ole, vähintään niistä saa mielenrauhan huomatessaan, ettei ongelmia ole vielä muodostunut. On hyvä pitää itsensä ajan tasalla oman ja läheistensä terveyden suhteen. Mitä aikaisemmassa vaiheessa hoidot päästään aloittamaan, sen parempia tuloksia voidaan saavuttaa. Täytä lomake ja ota meihin yhteyttä.


Kymsoten hallituksen päätökset 13.1.2022\nKymenlaakson sosiaali- ja terveyspalvelujen kuntayhtymä Kymsoten hallituksen päätökset 13.1.2022 kokouksesta:\nPäätös: Valittiin pöytäkirjantarkastajiksi Veli-Matti Hartikainen ja Tiina Mikkonen.\n3. Korjaus terveydenhuollon asiakasmaksuihin 2022\nHallitus tekee edellä esitetyn mukaisen korjauksen 16.12.2021 hyväksyttyihin terveydenhuollon asiakasmaksuihin.\n4. Kymenlaakson sosiaali- ja terveyspalvelujen kuntayhtymän palveluhinnasto 2022\nHallitus päättää hyväksyä vuoden 2022 palveluhinnastoon seuraavat lisäykset:\n– KHKU2 Tilapäinen kotisairaanhoito, hinta 38 euroa.\n– IKK003 Tuettu asuminen ikääntyneet lyhytaikainen, virtuaalinen käynti, hinta 69 euroa.\n– IKK004 Tuettu asuminen ikääntyneet pitkäaikainen, virtuaalinen käynti, hinta 66 euroa.\n5. Päihdehuollon laitospalvelun optiovuoden käyttöönotto\nKorkeimman hallinto-oikeuden ratkaisun vuoksi Kymsote ei tee sopimusta optiokaudesta 1.1.2022-31.12.2022 Uudenmaan Päihdehuollon kuntayhtymän kanssa, eikä laita hankintapäätöstä muutoinkaan täytäntöön tältä osin Uudenmaan Päihdehuollon kuntayhtymän kanssa.\n6. Lastensuojelun ja koti-, asumis- ja hoivapalveluiden lyhytaikaisen perhehoidon (omaishoidon vapaan) palkkiot vuonna 2022\nHallitus päättää hyväksyä\n- lastensuojelun perhehoidon palkkiot ja korvaukset vuonna 2022 liitteen 4 mukaisesti, ja\n- koti-, asumis- ja hoivapalveluiden lyhytaikaisen perhehoidon (omaishoidon vapaan) palkkiot 1.1.2022 pykälätekstissä esitetyn mukaisesti.\n7. Asumispalveluiden asukasvuokrien neliöhintojen vahvistaminen\nHallitus päättää, että Eskolakotien ja Saarnikotien maaliskuun 2022 asukasvuokrat ovat nykyisen vuokran suuruiset ja hyväksyy Eskolakotien neliövuokraksi 15,42 €/m2/kk ja Saarnikotien neliövuokraksi 10,08 €/ m2/kk 1.4.2022 alkaen.\n8. Sopimuksen jatkaminen optiokaudella koskien vammaispalvelulain ja sosiaalihuoltolain perusteella järjestettävien ns. sotekortilla maksettavien kuljetusten ajovälityspalveluja ja kuljetuspalveluja\nHallitus päättää jatkaa vammaispalvelulain ja sosiaalihuoltolain perusteella järjestettävien kuljetusten ajovälityspalvelujen ja kuljetuspalvelujen sopimuksia Kymenlaakson Kyydinvälitys Oy:n ja Kymenlaakson Taksi Oy:n kanssa optiokaudelle 1.1. - 31.12.2022 28.2.2020 § 59 hankintapäätöksen ja sopimusten mukaisin ehdoin.\n9. Riskienhallintasuunnitelma vuodelle 2022\nHallitus päättää hyväksyä liitteenä olevan riskienhallintasuunnitelman vuodelle 2022.\n10. Talousarvion 2022 täytäntöönpano-ohje\nHallitus päättää hyväksyä vuoden 2022 talousarvion täytäntöönpano-ohjeet liitteen 6 mukaisena.\n11. Jäsenkuntien palkkojen yhtenäistäminen Kymsotessa\nHallitus päättää, että se\n1. hyväksyy Kymsoten palkkaharmonisaation toteutettavaksi työmarkkinajärjestöjen kanssa neuvoteltujen (liitteet 7 ja 8) työnvaativuuden arvioinnin avulla määritettyjen palkkatasojen mukaisesti sekä etenemisen,\n2. pyytää jäsenkunnista kirjallisen vastauksen 28.1.2022 mennessä, onko jäsenkunta esimerkiksi omalla lisätalousarviollaan mahdollistamassa jäsenkuntaosuuttaan vastaavan palkkaharmonisaation kustannuksen vuoden 2022 aikana.\n12. Kehitysvammaisten asumispalvelujen hankinta ja hankinnan itseoikaisu\n1. hylkää osa-alueen 1 tuettu asuminen osalta Palvelutaloyhdistys KOSKENRINNE ry:n ja TukiTeko Oy:n tarjoukset, koska tarjoajia ei ole tuetun asumisen osalta merkitty 1.1.2022 mennessä yksityisten palveluntuottajien rekisteriin\n2. päättää vahvistaa asumispalvelujen palveluntuottajiksi valittujen järjestyksen osa-alueittain liitteen X mukaisesti\n3. päättää, että se oikaisee Attendo Jelppiskoti Oy:n virheellisenpisteytyksen pisteisiin 86,49.\nEsteellisyytensä (yhteisöjäävi) ilmoittivat Riku Pirinen ja Aila Eerola. He poistuivat kokouksesta asian käsittelyn ja päätöksenteon ajaksi.\n13. Omavelkainen takaus Kymsote-Kiinteistöt Oy:lle\nHallitus esittää yhtymävaltuustolle, että\n1. Kymsote-Kiinteistöt Oy:lle myönnetään yhteensä pääomaltaan enintään 52 milj. euron 100 %:n omavelkaiset takaukset, jotka kattavat lainojen pääoman, korot, viivästyskorot sekä mahdolliset muut kulut. Takaus on voimassa koko luoton voimassa oloajan.\n2. Takauksista ei peritä vuotuista takausprovisiota.\n3. Kuntayhtymän edut turvataan riittävän kattavilla yrityskiinnitysvakuuksilla sekä kiinteistöihin kohdistuvilla kiinnityksillä.\nEsteellisyytensä (yhteisöjäävi) ilmoittivat Seppo Rintamo, Riku Pirinen ja Marjo Lakka. He poistuivat kokouksesta asian käsittelyn ja päätöksenteon ajaksi.\n14. Käyttösuunnitelmat vuodelle 2022\nHallitus päättää vahvistaa käyttösuunnitelmat vuodelle 2022 liitteen 12 mukaisena.\n15. Kymsoten sopimushallinnan kehittäminen\nHallitus hyväksyy kuntayhtymälle liitteenä 13 olevan sopimushallinnan ohjeen ja sen mukaisen toimintamallin sekä valtuuttaa hallintojohtajan tekemään siihen tarpeellisiksi katsomiaan käytännön teknisiä muutoksia.\n16. Koronavirusepidemian tilannekatsaus\nHallitus merkitsee tiedoksi liitteessä 14 mainitut viranhaltijoiden päätökset ajalta 11.12.2021 - 7.1.2022 ja päättää olla käyttämättä otto-oikeutta.\nMuissa asioissa hallitus päätti esittää Urmas Pekkalan säätiön hallitukseen jäseniksi Helena Perämäkeä ja Ari Ronkaista.


INSTYLEOUT- Stailausyrittäjän ilot ja haasteet — Instyleout\nInstyleoutin perustaminen on yksi elämäni parhaimpia päätöksiä. Yrittäminen on todella palkitsevaa ja ajoittain erittäin haastavaa. Siinä kai se viehätys piileekin. Tätä hommaa ei voi tehdä ilman että pääsee kasvamaan henkisesti. Kanttia vaaditaan ja sitä kuuluisaa uskoa omaan toimintaan. Eräs asiakas totesi stailauksessa, että onpas ihana työ, kun voi vain stailata ihmisiä ja nauttia heidän seurasta. Se onkin ehdottomasti työni paras puoli, mutta se on vain pieni murto-osa siitä mitä kaikkea tähän kuuluu. Halusin jakaa teidän kanssa tuntemuksia työni eri osa-alueilta ja missä ne suurimmat haasteet ja ilot piilevät.\n1. Vaatteiden löytäminen ja omien arvojen yhdistäminen\nKuten useat tietävät, Instyleout stailauspalvelun konseptiin kuuluu oman vaatevalikoiman ylläpitäminen, jotta tarjontaa ja hintoja voi hallinnoida itse. Olen käynyt vaatemessuilla sekä Lontoossa että Berliinissä ja myös googlettanut satoja tunteja potentiaalisia vaatemerkkejä. Tiedän mitä haluan silloin, kun se vaate tulee vastaan. Sisäänostaminen on super hauska ja kuumottava (sinne meni -1000€ haha) osa työtäni. Turhauttavaa on se miten paljon ristiriitaa vaatemerkkien hinnoissa ja laadussa on. Erityisen vaikeata on löytää uniikkeja ja laadukkaita mutta kohtuuhintaisia neuleita. Akryyliä on sekoitettu lähestulkoon kaikkeen, ja silloin se on selkeä riskiostos. Sama ongelma tuli vastaan molemmilla vaatemessuilla. Nykyään näen jo suoraan vaatekuvasta, onko siinä akryyliä.\nBerliinin messuilta 100% akryyli neule. Aivan ihana mutta nyt jo nyppyyntynyt.\nKlassisia ja laadukkaita neuleita oli tarjolla Berliinin ekomessuilla, mutta sisäänostohinnat huiteli jossain 100€+ hujakoilla. Toisin sanoen asiakkaani maksaisivat niistä yli 200€ ja koska Instyleoutin hintalupaukset ovat ihan eri luokassa, saa ne kalliimmat neuleet jäädä. Vaatteiden metsästys on jatkuvaa surffailua. Onni on se, että en ole sidottu mihinkään brändiin vaan voin vapaasti olla tilaamatta jostain paikasta mikäli petyn heidän laatuun. Ja päinvastoin, tilaan uskollisesti hyväksi todetuilta merkeiltä. Thought- merkki on minulle täysin korvaamaton, jossa hinta, laatu, tyyli ja vastuullisuus kohtaavat. Vastaavia yrityksiä haluaisin löytää, erilaisella estetiikalla vaihtelua lisäämään.\nJoka kerta kun avaan uuden laatikollisen vaatteita innostun niinkuin lapsi jouluna. Ihastelen luomuksia ääneen ja höyrytän ne ilomielin siistiksi. En myöskään koskaan kyllästy kierrätettyjen vaatteiden etsintään. Rentoudun kun voi kaikessa rauhassa etsiä niitä "aarteita" asiakkailleni ja tehdä samalla hyvää maapallolle. Se innostus ja intohimo muistuttaa, että olen oikealla alalla.\n2. Budjetointi ja varaston hallinnointi\nBudjetointi liittyy vahvasti myös ykköskohtaan. Vaatevaraston hallinnoiminen yhdistettynä siihen, että tuotteiden täytyisi olla hinta-laatusuhteeltaan kannattavia sisäänostoja on haastavaa. Siitä olen todella onnellinen, että toisin kuin vaateliikkeissä voin sisäänostaa ihan mitä vaan mistä innostun! Lähtökohtana on se mikä näyttäisi mielestäni ihmisten päällä hyvältä. Se on hyvin eri näkökulma kuin mitä vaateliikkeen sisäänostajalla. Siellä täytyy puntaroida tarkoin onko vaate sellainen minkä ihminen osaa itse ottaa sovitukseen. Jos ei ole, niin se ei myy, eikä vastaavia vaatteita kannata enää tilata liikkeeseen. Siksi monesti liikkeiden valikoima on suppea tai erittäin trendipainotteinen, jotta voidaan yhteisesti myydä tiettyä tuotetta tai väriä ihmisille sen sesongin aikana.\nKuten edellisessä postauksessa kirjoitin, yksi yleisimpiä kommentteja stailauksessa on "en olisi ikinä valinnut tuota kaupasta, mutta tykkään siitä todella paljon". Stailaus avaa silmiä niille vaatteille, joita ei välttämättä edes huomaisi vaateliikkeessä. Tai jaksaisi sovittaa.\nVälillä on tällainen olo, haha.\nOlen ehdottomasti enemmän luova ideoija ja innostuvaa sorttia kuin matemaattinen järjen jättiläinen. Siksi raha-asiat ja taloudenhallinta on välillä vähän pakko pullaa, mutta se toki kuuluu yrittäjyyteen ja silloin se pitää ottaa haltuun! Itseäni ei myöskään kiinnosta tienaanko valtavan paljon vai sopivasti, että pystyn elämään tasapainoista elämää perheeni kanssa. Se ei ehkä ole ”järkevin” tapa suhtautua bisnekseen mutta uskon, että tunteella tekeminen johtaa myös parempiin tuloksiin kuin kylmä laskelmoiminen. Luotan siihen, että kyllä sitä rahaa tulee jos hoitaa hommansa hyvin!\nJokaisella ihmisellä on ne omat vahvuudet. Omani ovat kuten edellisestä kohdasta tuli ilmi- luovuus, innostuminen ja myös kiinnostus ihmisiin ja uusiin asioihin. Yksinyrittäjänä saa tehdä paljon eri asioita. Nautin suunnattomasti siitä vapaudesta päättää mihin suuntaan vien Instyleoutia- vain taivas on rajana! Mutta silloin minun täytyy tosiaan kipparoida laivaa itse; priorisoida, markkinoida, kontaktoida asiakkaita, budjetoida, sisäänostaa, siivota, hinnoitella, höyrytellä etc. Työssäkäyvä ihminen ilmestyy töihin, hänet koulutetaan tehtävään ja työnteosta tulee osa arjen rutiinia. Minun arjessa herää usein kysymys ”Mitä minä nyt teen?” tai ”Miten voin viedä toimintaani pykälän eteenpäin?”. Tuolloin voin miettiä asioita ääneen lähipiirini kanssa mutta loppupeleissä päätän kaikesta itse. Sanotaan, että yrittäminen on ongelmien jatkuvaa ratkomista. Yrittäjän rooliin kuuluu vapaus ja vastuu. Enkä vaihtaisi tätä kokonaisuutta pois enää mistään hinnasta. Valitsen ottaa ne haasteet omassa yrityksessäni kuin osana isompaa organisaatiota.\nVälillä täytyy myös juhlia sitä mitä on jo saanut aikaiseksi!\nJonain päivänä kun Instyleoutin toiminta on kasvanut suuremmaksi haluaisin palkata tiimiini ihmisiä, jotka ovat päteviä niillä osa-alueilla, joissa minulla on ne suurimmat haasteet. Ja onhan tiimihengessä ja yhdessätekemisessä myös valtavasti voimaa!\nSome on nykypäivänä täysin välttämätön keino mainostaa ja tuoda omaa yritystä esiin. Facebook on minulle tuttu ja tykkään erityisesti tehdä live-videoita. Siinä on sitä autenttista meininkiä, ei mitään päälleliimattua- liian sliipattu mielikuva markkinoinnissa ei tunnu minulta tai Instyleoutilta. Instyleoutin yritys on perustettu meitä kaikkia ”normi naisia” varten ja toivoisin, että kaikilla säilyisi aito kontakti minuun ja yritykseen. Jos rehellisiä ollaan, eläisin itse mieluiten täysin ilman somea, asuisin metsässä perheen kanssa ja tekisin Instyleoutin stailauksia ihmisten kanssa face-to-face. Mutta valitettavasti mikään yritys ei pärjää jos ei ihmiset tiedä sinun olemassaolosta. Olisi naivia ajatella toisin. Myönnän, että mietin välillä sormi suussa miten jotain asiaa kannattaisi tuoda esille. Olen mennyt sillä säännöllä, että kunhan asioita tekee ja kokeilee niin siinä sitten huomaa ja oppii mikä toimii ja mikä ei. Minulla on ollut myös harvinaisen ihania asiakkaita, jotka ovat suositelleet palvelua mielellään eteenpäin. Se on kaikista kallisarvoisinta ja aidointa mainostusta mitä yritys voi saada.\nVoi pyhä pylly minä sanon. Jos saan olla rehellinen niin sanoisin, että veroasioiden hoitaminen on oma inhokki osuuteni yrittäjyydessä. Toki nyt kun se pikkuhiljaa rutinoituu ja on pätevä kirjanpitäjä pitämässä minusta huolta voin jo asian kanssa paljon paremmin. Jättäydyin vuoden alusta täysipäiväiseksi yrittäjäksi. Tuolloin olin laskelmoinut tarkkaan, että minulle jäisi muutaman tonnin puskuri heikkoihin hetkiin. Alv-huojennusten kanssa tulikin ikäviä yllätyksiä ja sainkin palautusten sijaan maksaa verottajalle 700€ takaisin. Revin hiuksia päästäni muutaman päivän. Koskaan ennen en ole elämässäni ollut ilman puskuria, koska nautin siitä turvallisuuden tunteesta, että en voi vain tippua tyhjän päälle. Kun on tottunut tekemään kaiken itse, kuvittelin, että osaisin hoitaa myös kirjanpidon (alv-huojennusilmoituksen) itse (johon vielä perehdyin todella paljon!). Siinä mentiin sitten kantapään kautta... Mutta se oli tosiaan hyvä oppikoulu siitä, että jotkut asiat on parempi delegoida osaaville.\nPikkuhiljaa ollaan toivuttu shokista ja korjattu tilanne. Ei muuta kuin uutta matoa koukkuun ja etiepäin sanoi mummo lumessa. Haha. Iloitsen joka kerta, kun saan veroasiat pois alta. Se on aina iso ponnistus ja taputan itseäni olalle siitä suorituksesta.\nStailaustilanne on tosiaan koko hommassa parasta! Asiakkaiden kanssa ollaan useamman kerran itketty, naurettu ja vain nautittu elämästä yhdessä niin juustoiselta kuin se kuulostaakin! Se hetki ei tunnu lainkaan työltä. Vaikka joka kerta vähän jänskättää, että mitenköhän tämä ihminen ottaa ehdotukseni vastaan, on päällimmäinen olo silti levollinen ja luottavainen. Tilanteen pystyisi aina korjaamaan, jos asiakas ei olisikaan tyytyväinen. Uskon todella vahvasti siihen, että jokainen meistä on just hyviä sellaisina kuin olemme ja se silloin näkee vilpittömästi ihmisissä ne hyvät puolet. Uskon myös inhimillisyyteen ja hyväksyntään, siihen että se riittää kun haluaa toiselle hyvää. Se riisuu pelolta kaikki aseet. Kaikki tunteet ovat sallittuja stailauksessa, ymmärrän myös jos asiakasta jännittää. Useimmiten se jännitys raukeaa nopeasti kun päästään sovittelemaan ja tutustumaan toisiimme.\nLähes jokaisen asiakkaan kanssa ollaan jossain kohtaa todettu, että ”hyi, kauhea asu, ota pois”. Sekin kuuluu asiaan, kaikki jutut ei todellakaan ole hittejä! Mutta niistäkin tilanteista oppii tosi paljon, kun keskustellaan siitä Miksi se asukokonaisuus ei toiminutkaan.\nSumma summarum; elämä on haasteita täynnä ja parasta on vain valita itse missä skenaariossa ne haluaa vastaanottaa. Se ydin työ Instyleoutissa asiakkaiden kanssa on niin siistiä ja ihanaa! Jos joudun siitä hyvästä kiipeämään Mordorin porteille parin kk välein sen raskaan verokansion kanssa niin teen sen mielelläni (tai ainakin semi-mielelläni.) Haha.\nTällaisia ajatuksia tänään! Millaisia haasteita ja iloja teillä on omassa työssänne?\nAnni Roine August 13, 2018 kapseli, vaatekaappi, capsule, stailaus, verkkokauppa, toimiva4 Comments\nAnni Roine April 3, 2018


> Etsimme Nõberu of Sweden -agenttia myymään erinomaista kosmetiikkasarjaa\nOletko sinä etsimämme Nõberu-agentti?\nNõberu of Sweden on ruotsalainen kattava ja kasvava kosmetiikkasarja miehille. Lähitulevaisuudessa Nõberun tavoitteena on kattaa kaikki kosmetiikka, mitä mies kylpyhuoneessa tarvitsee.\nTuotteemme ovat erinomaisia, mutta tavoitteenamme on myös vahvistaa miesten minäkuvaa ja muuttaa yhteiskunnan näkemystä miesten kauneudenhoidosta. Miehilläkin on oikeus hemmotella itseään ja viettää laatuaikaa kylpyhuoneessa huolehtien ulkonäöstään.\nJälleenmyyjiämme ovat monet huippusalongit ja tunnetut verkkokaupat, kuten Eleven ja Dick Johnson. Kasvuvaraa on vielä runsaasti. Nõberu of Sweden on ollut saatavilla Suomessa vasta pari vuotta ja miesten kosmetiikkamarkkinoilla on meneillään hurja kasvuvauhti.\nTarjoamme myyntiagentillemme reilun palkkion työstä, maahantuojan koulutuksen sekä korkealaatuiset materiaalit myynnin tueksi. Emme halua laittaa hakemukseen liian tiukkoja raameja työskentelytavalle, koska neuvottelemme mielellämme agentin kanssa molemmille toimivasta ratkaisusta.\nOta siis yhteyttä ja kerro osaamisestasi!\nLisätietoja tehtävästä antaa Nõberu of Swedenin Suomen maahantuoja Tomi Yrjänä, 045 224 0737045 224 0737, tomi(at)noberu.fi


monday TO sunday HOME: WHITE SPACE\nviikko on taas alkanut ja puuhailut täällä kotona. Viikonlopustakin selvittiin :-))\nOlen saanut paljon sähköpostia ja käyn sitä tässä kaiken muun ohella läpi, jotta pääsen lähettämään tilaamianne tuotteita. Koruja ja tiettyjä vaatteita on vain rajoitettu määrä, joten en vielä uskalla luvata, että saan kaikille lähtemään, mutta niitähän on tulossa lisää talven ja kevään aikana, joten uskon kaikkien saavan haluamansa jossakin vaiheessa.\nMinulta on kysytty usein, mikä on se seikka josta pidän kodissamme/talossamme eniten,\nja se on kyllä ilman muuta vaaleus, valoisuus ja avoin tila.\nNäitä kuviahan olette nähneet aiemminkin, mutta tässä niitä taas tulee :-))\nKesken keittiötouhujen ja ruuanlaiton kipaisen mm. napsimassa näitä kuvia, sitten kun kuva on isona, huomaan harmikseni kaikenmaailman sotkuja, kuten nytkin keittiön työtasot tuossa porraskuvassa...\nUudistuneen Avotakan helmikuun numerossa on kotimme Riitta Souranderin kuvaamana ja päätoimittaja Kari-Otso Nevaluoma on kirjoittanut tekstin, joka on mielestäni hyvin lämminhenkinen.\nRiittahan on aikoinaan kuvannut toisen Thaimaan kotimme...olisiko ollut vuonna 2006?\nNyt samoihin aikoihin ilmestyi Unelmien Talo & Koti - lehti, jossa on tyttäreni ja hänen perheensä koti talvisissa maisemissa. Kuvat olivat minusta todella viehättävät ja mukavista kulmista otetut, kuvaajana toimi Camilla Hynynen.\nNyt on kuulkaa aika lähteä autotalliin hiukan siivoamaan paikkoja,\njotta mies pääsee aina lomillaan täällä Suomessa ollessaan tuohon ''miesten mekkaan''. Sinne ei meillä naisilla tai lapsilla ole asiaa kunhan autotalli on saatu järjestykseen ja mutterit, sekä työkalut paikoilleen. Joku on joskus sanonut, että jokainen mies tarvitsisi oman ''autotallinsa'', paikan omille puuhilleen, niille miehisille :-)) Meillä ei muuten pidetä autoa autotallissa ja se toimii myöskin jonkinlaisena varastona, kellarin ja vintin puutteessa.\nLähettänyt Päivi Lemström klo 9.55\nTunnisteet: avoin tila, lifestyle, white space\nAnonyymi 9. helmikuuta 2015 klo 10.30\nSelasin tänään ruokakaupassa Avotakkaa ja pakkohan se oli ostaa :)) kun siellä oli tutun näköinen ihastuttava koti! Ihanat kuva ja todella lämminhenkinen teksti. Erityisesti pidin viimeisestä kappaleesta: "Lemströmeillä on selkeä työnjako..." Kävi, mielessä, että otan kopion tekstistä ja laitan suurennoksen siitä kotimme seinälle, paikkaan, josta mieheni kulkee usein ohi... :)) :))....nooh... ehkä en kuitenkaan :) Minulle tuleekin nyt muutaman numeron verran Unelmien Talo & Koti - lehteä, josta luin jutun tyttäresi kivasta ja persoonallisesta kodista.\nPäivi Lemström 10. helmikuuta 2015 klo 23.51\nHei, minua hymyilyttää tuo ''Lemströmien selkeä työjako'', kyllähän se tietysti pitää paikkansa, silloin kun mies on täällä, mutta nytkin oli neljä viikkoa siitä kun hänet näin viimeksi, joten työnjako ei oikein toimi tällä hetkellä, vaan minun on jotenkuten selvittävä kaikista töistä :-)) (huom! ''jotenkuten'')\nSabina 9. helmikuuta 2015 klo 12.48\nIhania kuvia kauniista kodistasi! Niin avaraa ja valoisaa ja pidän erityisesti maanläheisistä materiaaleista.\nPäivi Lemström 10. helmikuuta 2015 klo 23.52\nLady of The Mess 9. helmikuuta 2015 klo 13.18\nMinun piti jo viikonlopulla käydä onnittelemassa upeasta Avotakan jutusta mutta unohdin - nytpä sitten onnitteluja oikein hurjasti. Minustakin juttu oli hienosti kirjoitettu ja kuvattu - ja teidän kotinne niin kaunis. Etkä jää noilla omilla kuvillasi ollenkaan ammattilaisen jalkoihin - näitä sinun sivujasi voi selailla vaikka kuinka pitkään ja vain huokailla ihastuksesta.\nUnelmien Talo & Koti -lehti on ostolistalla heti kun vain lehtihyllylle asti pääsen;)\nValoisia kuvauspäiviä ja paljon, paljon ihanaa auringonpaistetta sinulle!\nPäivi Lemström 11. helmikuuta 2015 klo 0.05\nIlma onkin taas täällä aivan ihanan keväinen ja täynnä valoa! Mukavia keväisiä päiviä myös sinne!\nErja / Ihmeidentekijät 9. helmikuuta 2015 klo 22.14\nVaaleus ja valo -ne ovat niin mykistyttävän ihanasti läsnä kodissasi! Ihanaa kevään odotusta sinulle Päivi :)\nEssi / Esmeralda 9. helmikuuta 2015 klo 23.35\nJuuri lueskelin juttua avotakasta... mukava juttu ihanasta kodista! :) Viimeinen lause on täyttä totta!\nPäivi Lemström 11. helmikuuta 2015 klo 0.07\nPiti ihan ryhrtyä katsomaan mikä se viimeinen lause olikaan...''sisustus on tärkeää hyvinvoinnin kannalta'', kyllähän se näin on :-))\nAnonyymi 10. helmikuuta 2015 klo 0.48\nKyllä on niin vaaleaa ja valoista! Niin kaunista on kodissanne. Uusi Avotakka on seuraavalla kauppareissulla hankittava samoin Unelmien Talo & Koti. Varaston siivousta täälläkin on taas aloitettu... miten sitä tavaraa kertyykin ??? Oikein mukavaa keväistä viikkoa. Laitoin sinulle sähköpostia. / t. Helena :))\nPäivi Lemström 11. helmikuuta 2015 klo 0.08\nTsemppiä sinne siivoukseen, vastaan sähköpostiisi ja lähetän tuotteen :-))\nMarja T 10. helmikuuta 2015 klo 3.32\nKummankin lehden artikkelit olivat hyviä, samoin kuvat. Sisustuskuvia on aina ihana katsella. Kauniita kuvia olet jälleen ottanut kodistanne. Pienet "sotkut" kuvissa eivät haittaa. Hei, ne on elämää! Joko autotalli on taltutettu man caveksi? ; ) Ihana auringonpaiste, joko se kevät alkoi? Mukavaa viikkoa sulle.\nPäivi Lemström 11. helmikuuta 2015 klo 0.09\nAutotalli vielä kesken...ei kuitenkaan niin paljon enää :-)) Jotakin on saatu aikaiseksi...ihan pikkuisen. Mukavaa viikkoa myös sinne!\nBeauty Follower 10. helmikuuta 2015 klo 4.15\nCasa Mimi 11. helmikuuta 2015 klo 6.49\nIhana Avotakan juttu saikin aikaan melkoista kriittistä oman kodin silmäilyä. Apua, meillä onkin vaikka minkä sävyistä valkoista. Siitäkö se johtuu, etten millään pääse samaan harmoniseen tunnelmaan 😃. Ihanaa loppuviikoa!\nHanna 15. helmikuuta 2015 klo 23.38


HUS Logistiikka ja Finnwatch yhteistyöhön\nYritysvastuujärjestö Finnwatch ja HUS Logistiikka käynnistävät hankkeen, jonka tavoitteena on edistää sosiaalisesti vastuullisempia julkisia hankintoja.\n– Finnwatch tarjoaa HUS Logistiikalle asiantuntija-apua sosiaalisesti vastuullisten hankintaprosessien laatimisessa ja ihmisoikeusriskien arvioinnissa. Keskitymme erityisesti työntekijöiden oikeuksiin hankintojen kohteena olevien tuotteiden globaaleissa tuotantoketjuissa, sanoo Sonja Vartiala, Finnwatch toiminnanjohtaja.\nYhteistyö dokumentoidaan ja siitä laaditaan julkinen raportti. Projektin osapuolten tavoitteena on, että pilottiprojektissa kehitetyt käytännöt leviävät myös muiden hankintayksiköiden käyttöön.\nHUS Logistiikka haluaa olla vastuullisen hankintatoimen edelläkävijä sote-sektorilla.\n– HUS Logistiikka haluaa olla vastuullisen hankintatoimen edelläkävijä sote-sektorilla. Tunnistamme oman markkinoihin vaikuttavan asemamme ja haluamme edistää ihmisoikeuksia kunnioittavaa liiketoimintaa tekemiemme hankintojen kautta. Kumppanuus Finnwatchin kanssa sparraa meitä eteenpäin tässä työssä, sanoo HUS Logistiikan projektipäällikkö Riikka Juuma.\nYhteistyön aikana toteutetaan myös kaksi hankintapilottia, joissa hankinnan kohteena on kehittyvistä maista Suomeen tuotavia tuotteita, joiden tuotannossa on merkittäviä ihmisoikeusriskejä. Ensimmäisessä hankintapilotissa hankinnan kohteena on sairaalakäsineet.\n– Sairaalakäsineiden tuotantoon liittyy merkittäviä ihmisoikeusriskejä esimerkiksi Thaimaassa, Kiinassa ja Malesiassa. Aasian maissa käsinetuotannossa suuri osa työvoimasta on siirtötyöntekijöitä, joiden olosuhteet voivat pahimmillaan täyttää pakkotyön tunnusmerkit, sanoo Vartiala.\n– Finnwatch on saanut konkreettista vastuullisuuskehitystä aikaiseksi julkaisemalla raportteja säännöllisesti sairaalakäsineiden valmistukseen liittyen. Pyrimme omalta osaltamme huolehtimaan, että tunnistetut riskit huomioidaan suomalaisten sairaanhoitopiirien hankinnoissa, Juuma toteaa.\nNyt käynnistettävä yhteistyöhanke on Finnwatchin kolmas vastuullisten julkisten hankintojen pilottiprojekti. Aiemmat pilottiprojektit toteutettiin yhteistyössä Hanselin ja KL-Kuntahankintojen kanssa. Niiden tuloksia on esitelty laajasti vuonna 2018 julkaistussa Sanoista tekoihin -raportissa.\nProjektia rahoittaa Suomen Ammattiliittojen Solidaarisuuskeskus SASK.\n– Julkisen sektorin hankinnat muodostavat merkittävän osan kehitysmaista Suomeen tehtävistä hankinnoista. Kun niissä asetetaan kriteeriksi ihmisoikeuksien toteutuminen, päästään kerralla vaikuttamaan ison työntekijäjoukon olosuhteisiin, perustelee SASKin toiminnanjohtaja Janne Ronkainen.


Enot on parhaita.\nViikko sitten meillä vieraillutta veljeä, enoa ja vävymiestä on jo kova ikävä. Pojan mielestä eno on huippu!\nEnon kanssa voi kölliä aamulla, iltäpäivällä ja illalla. Sillä on pitempi tukka kuin isällä - siitä saa hyvin kiinni. Enomiehen kanssa voi käydä kummallisissa paikoissa, kuten vanhassa tupakkatehtaassa, josta on nyt tehty aikuisten menomesta, sellainen johon lapset pääsevät päivällä vain kahviseuraksi.. Enomies leikkii ja osaa monta outoa laulua, jotka minäkin joskus ehkä opin. Olen ajatellut pyytää sitä isän ja mun bändiin. Se vois soittaa vaikka sitä kitaraa. Ja sitten kun mä olen isompi, niin enomies voi tulla vahtimaan mua, kun äiti ja isä lähtee ulos. Ja sitten me seikkaillaan! Ja yllättävien tilanteiden sattuessa kohdalle - me pojat vaan laitetaan jalkaa korkin päälle. Lisää kuvia musta ja mun enosta on joulukuvissa. Tällä kerralla me keskityttiin poseeraamisen sijasta hengaamiseen. ;) - M\nLähettänyt Sanna klo 22.12 1 kommentti:\nTunnisteet: kahvilla, perhe, Poika\nMeillä on ollut ihania vieraita taas kylässä! Joulukirjeeseen laitettu vinkki ”tulkaa meille!” on otettu ihanan tosissaan :) Omaa väkeä Oulusta on saapunut ihan kahden auton voimin! Kiitos, kun olette tulleet <3\nVieraat saattavat tuoda tullessaan joskus uskomattomiakin lahjoja: terveisiä rakkailta kaukaa, vertaistukea ja joskus jopa vapaan illan! Enomies alkoi puhua jo torstaina, että eikös ne vanhemmat tarvitsisi jotain tuuletusta?!\nMitä? Omaa aikaa vai? Kerran aiemmin ollaan oltu kahden jossain pojan syntymän jälkeen (se kuuluisa kahdentunnin pyöriminen kotikylän leipomon ja kirjaston välillä…), joten ehdotus tuntui aika uskomattomalta! Otimme tarjouksen vastaan ilolla ja hilppasimme kaupungin uuteen kuppilaan pojan nukahdettua.\nKuten arvata saattaa, Enomies pärjäsi loistavasti lapsenvahtina (ensimmäistä kertaa ikinä!!!) ja me vanhemmatkin kohtuullisen hyvin osasimme nauttia hetken yhteisestä vapaasta.\n(Täytyy todeta, että apua ovat muutkin tarjonneet, mutta pojan vierastamiskausi ja jatkuva tissillä roikkuminen ovat sabotoineet aiemmin näitä hankkeita. Nyt uudet ajat ovat koittaneet siis monella rintamalla!)\nTunnisteet: loma, perhe, Poika, talvi, vauvan kanssa, ystävät, äitiys\nMeillä on nyt seitsemän kuukautinen poika! Ihan käsittämätöntä. Mielelläni kirjoittaisin teille enemmänkin kuulumisista, alkuviikon fysioterapiasta (oli mahtavaa!), vanhoista uudelleen aktivoiduista harrastuksista, oivalluksista ja elämästä yleensäkkin, mutta..\nMinuun on iskenyt rimakauhu. Pitkät hiljaisuudet täällä blogin puolella eivät ole tehneet minulle erityisen hyvää. Tai siis en enää uskalla julkaista mitään, kirjoittaminen tökkii ja kuviin ei tunnu riittävän inspiraatiota (eikä, kiitos tammikuun, myöskään valoa..).\nOlenkin päättänyt aloittaa uuden linjan. Julkaisen ainakin yhden kuvan aina silloin tällöin. Ja lupaan kirjoittaa ainakin jonkinlaisen kuvatekstin. (Toivon salaa, että kuvateksteistä syntyisi pikkuhiljaa ajatusten virta ja vaikka joku oikea tekstikin. Kuten huomaatte, näihin sulkuihin tätä tausta-ajatus kyllä näyttää puskevan.. Sama käy usein, kun avaan suuni: pääasia unohtuu, kun sivupolut ovat niin mielenkiintoisia.)\nMutta viikon kuulumisia. Niitä kameran muistilta löytyneitä. Meillä on tehty pikkuhiljaa suurempaa siivousta kotiin (makkarissa edelleen kuitenkin kuolleen kasvin raato ja puolen sentin pölykerros), köllitty lattialla ja harrastettu vatsajumppaa sekä nautittu yhteisestä arkisesta ajasta iloisen pojan kanssa.\nTerkkuja ja PALATAAN! :)\nTunnisteet: aatos, kasvua, Poika\nLähettänyt Sanna klo 22.43 7 kommenttia:


Puolipilvistä, illalla ja yöllä pilvistä. Kuluvan päivän ylin lämpötila on +20 astetta ja alin +14 astetta. Vuorokauden sademäärä on yhteensä 0 mm.\nPuolipilvistä, aamulla selkeää. Huomisen päivän ylin lämpötila on +23 astetta ja alin +11 astetta. Vuorokauden sademäärä on yhteensä 0 mm.


Yliopistoväki vetoaa vielä kerran: Päättäjät, perukaa leikkaukset | Yle Uutiset\nYliopistoväki vetoaa vielä kerran: Päättäjät, perukaa leikkaukset\nYliopistojen henkilöstöjärjestöt ja Suomen ylioppilaskuntien liitto vaativat, että leikkauslistojen sijaan yliopistoihin pitää valaa tulevaisuuden uskoa.\nKuva mielenosoituksesta Helsingin yliopiston päärakennuksen Senaatintorin puoleisen sisäänkäynnin edessä torstaina 12. marraskuuta. Mielenosoituksessa protestoitiin säästötoimien lisäksi Helsingin yliopiston johdon valintaa kutsua Alexander Stubb juhlavuoden päätöstilaisuuden puhujaksi. Kuva: Heikki Saukkomaa / Lehtikuva\n16.11.2015 • Päivitetty 16.11.2015 12:49\nYliopistojen keskeiset järjestöt yrittävät vielä kerran vaikuttaa hallituksen aikeisiin leikata aimo siivun yliopistojen ja tutkimuksen rahoituksesta.\nTällä hallituskaudella rahoituksesta on katoamassa 500 miljoonaa euroa.\nJulkisten ja hyvinvointialojen liiton, Opetusalan Ammattijärjestön, Professoriliiton, Suomen ylioppilaskuntien liiton ja Tieteentekijöiden liiton sekä Yliopistojen ja tutkimusalan henkilöstöliiton puheenjohtajat kirjoittavat tiedotteessa, että vyönkiristysten sijaan katse olisi nostettava ylös ja eteenpäin.\n– Leikkauspuheen ja apatian lietsonnan sijaan yliopistot, tutkimus ja opiskelijat tarvitsevat tulevaisuuden uskoa. Innostus, motivaatio ja luovuus ovat merkittävässä roolissa yliopisto- ja tutkimustyössä.\nPuheenjohtajien mukaan hallituksen yliopistoihin ja tutkimukseen suunnittelemat kärkihankkeet eivät riitä, vaan työn alle pitäisi panna tulevaisuuspaketti.\nOpetusministeri Sanni Grahn-Laasonen yhä paimenkirjeensä takana: "Kaikkea ei voi tehdä jokaisessa korkeakoulussa" 3.11.2015\nKotimaaTalousPolitiikkaKorkeakoulutSuomen ylioppilaskuntien liitto (SYL)Korkea-asteen koulutusPalkansaajajärjestöt ja ammattiliitotKoulutTutkimusYliopistojen ja tutkimusalan henkilöstöliittoJärjestötoimintaYlioppilaskunnatKoulutus ja kasvatusApatiaTiedepolitiikka, tutkimusrahoitusJulkisten ja hyvinvointialojen liittoOpetusalan Ammattijärjestö OAJKoulutus


Hallitus vastaa toimintasuunnitelman toteuttamisesta, edustaa ylioppilaskuntaa ulospäin sekä käyttää yleistä toimeenpanovaltaa sääntöjen ja edustajiston päätösten rajoissa. Lisäksi hallituslaiset vastaavat eri sektoreiden toiminnasta. Tällaisia sektoreita ovat muun muassa koulutuspolitiikka, sosiaalipolitiikka kansainväliset asiat, järjestöasiat, opiskelijakulttuuri, liikunta, yritysyhteistyö, kehitysyhteistyö, ympäristö, viestintä sekä kunnallispolitiikka.\nHallitustyöskentely koostuu joustavasti päivä- ja iltamenoista. Hallituslaisille maksetaan kuukausittain palkkio, jonka tarkoituksena on mahdollistaa täysipainoinen keskittyminen hallitustyöskentelyyn. Kesän aikana palkkiota ei makseta kahdelta kuukaudelta.\nLuottamustoimi ei noudata virastoaikoja, vaan sovitut palaverit, asioihin perehtyminen ja tapaamiset hoidetaan siten kuin hallituksen, työntekijöiden ja sidosryhmien kanssa parhaaksi nähdään. Hallitustyöskentelyyn kuuluu päivällä tehtävän työskentelyn ja kokousten lisäksi monia edustustapaamisia, jotka ovat usein iltaisin ja viikonloppuisin; vastapainona hallituksen jäsenten ei edellytetä olevan päivittäin aamusta asti toimistolla. Tärkeintä työskentelyssä on, että edustajiston päätökset ja muut projektit pannaan toimeen.\nHallitustyöskentely edellyttää järjestelmällistä otetta, paineensietokykyä ja hyviä neuvottelutaitoja. Hallituksessa on aina edustettuina hyvin erilaisia näkökantoja, joten hallituslaiselta vaaditaan kykyä tehdä kompromisseja ja tulla erilaisten ihmisten kanssa toimeen.\nHallituksen jäseniä valitessaan edustajisto kiinnittää huomiota esimerkiksi motivaatioon ja kiinnostukseen tehtävää kohtaan, aiemman kokemuksen laaja-alaisuuteen, esiintymistaitoihin, oppimis- ja reflektointikykyyn sekä ryhmä- ja yhteistyötaitoihin laajemmin. Huomiota kiinnitetään myös siihen, että hakija tiedostaa, mihin hän on hakemassa: tähän vaikuttavat esimerkiksi realistinen käsitys tehtävänkuvasta sekä halu sitoutua tehtävään ja käyttää siihen riittävästi aikaa. Toisaalta puntaroitavana asiana on hakijoiden monipuolisuus ja edustuksellisuus sekä hallituksen muotoutuminen kokonaisuutena.\nHallitustyöskentely kestää yhden vuoden, ja uusi hallitus aloittaa tehtävässään 1.1.2022. Hallituksen perehdytys alkaa kuitenkin jo vuoden 2021 puolella.\nTYYn kauden 2022–2023 edustajisto valitsee vuoden 2022 hallituksen järjestäytymiskokouksessaan keskiviikkona 24.11.2021. Esitykset hallituksen kokoonpanoksi tulevat edustajistoryhmiltä.\nOle siis yhteydessä haluamaasi edustajistoryhmään ja kerro kiinnostuksestasi työskennellä entistä paremman ylioppilaskunnan ja yliopistoyhteisön eteen.\n► Katso edustajistoryhmien 2020–2021\nTYYn hallituksessa toimimisesta kiinnostuneille järjestetään infotilaisuus maanantaina 1.11. klo 18:15 alkaen Zoomissa. Infotilaisuudessa tarjotaan katsaus siihen, mitä on olla hallituslainen – tule siis kuulemaan ja keskustelemaan esimerkiksi siitä, millainen on hallituksen työviikko ja minkälainen TYY on hallituslaisen näkökulmasta. Lisäksi infotilaisuudessa käydään läpi hallitushakuprosessia sekä sitä, miten hakuun kannattaa valmistautua. Tervetuloa kuuntelemaan, kysymään ja keskustelemaan!\nOn suositeltavaa, että hallituksessa toimimisesta kiinnostuneet tutustuvat ylioppilaskunnan toimintaa ohjaaviin dokumentteihin jo ennalta. Tärkeitä dokumentteja ovat muun muassa ylioppilaskunnan strategia, toimintasuunnitelma ja tavoiteohjelma, linjapaperi sekä talousstrategia ja talousarvio. Lisäksi on hyvä olla yhteydessä istuvaan hallitukseen ja työntekijöihin sekä kysellä ajankohtaisista asioista ja hyvistä perehtymismateriaaleista.\nHakuprosessiin sisältyvät seuraavat vaiheet: hakemuksen kirjoittaminen, esittäytymisvideo ja paneeli.\nTeksti (merkkiraja 2500 merkkiä sis. välilyönnit):\nMinkälaiset tehtävät tai sektorit kiinnostavat sinua hallituksessa?\nTehtävän kannalta merkittävät luottamustehtävät\nLuetteloa ei lasketa tekstiosan merkkimäärään, vaan se on oma erillinen kohtansa. Älä siis laske luetteloa 2500 merkin rajaan mukaan.\nEnnakkohakemukset tulee jättää sähköpostilla osoitteeseen tyy-viestintaasiantuntija@utu.fi viimeistään maanantaina 8.11.2021 kello 23.59. TYY julkaisee ryhmien nimeämien ehdokkaiden tiedot ja kuvat esittelysivulla 9.11. Mikäli kuvaustekstissäsi tai luettelossasi on sisältöjä, joita et halua julkaistavaksi TYYn verkkosivuilla, toimitathan julkaistavan version tekstistäsi 8.11.2021 kello 23.59 mennessä osoitteeseen tyy-viestintaasiantuntija@utu.fi. Hakijoiden yhteystietoja eli puhelinnumeroa ja sähköpostiosoitetta ei julkaista verkkosivuilla, vaan niitä tarvitaan TYYn ja ehdokkaiden väliseen yhteydenpitoon.\nEnnakkohakemuksen jättäneillä on mahdollisuus kuvata itsestään esittäytymisvideo, johon edustajiston jäsenet voivat tutustua 18.-23.11. välisenä aikana. Esittäytymisvideot tallennetaan Seafile-sivustolle ja linkki niiden katsomiseen lähetetään edustajiston jäsenille. Esittäytymisvideot on tarkoitettu vain edustajiston jäsenten käyttöön, jotta he voivat tutustua hakijoihin paremmin. Videoiden kuvaamiseen lähetetään tarkempi ohjeistus ennakkohakemusten määräpäivän 8.11. jälkeen ennakkohakemuksen jättäneille.\nEsittäytymisvideoiden määräpäivä on maanantai 15.11.\nVuoden 2022 hallitus aloittaa perehtymisen tehtäväänsä jo vuoden 2021 puolella. Perehdytykset järjestetään arkipäivisin viikoilla 48-50 ja pääsääntöisesti päiväsaikaan. Perehdytysten tarkempi sisältö toimitetaan valituille hallituksen jäsenille.\nViimeksi päivitetty: 20.10.2021 klo 16:18


Etusivu | mallinkaistenjarvi.fi\nJanakkalan kunnan alueen jätehuolto on Kiertokapulan vastuulla 2021 lähtien. Sillä ei ole olennaisia vaikutuksia haja-asutusalueiden jätehuoltoon, joten suojeluyhdistyksen hallinnoima jätekimppamme jatkaa entiseen tapaan. Kunta ja Kiertokapula ovat kehittäneet kierrätystoimintaa myös uudistetun jätehuoltolain vuoksi, joten kierrätystoimintaa on tarjolla aiempaa enemmän.\n- Jos lomakiinteistö ei maksa yhdistyksen jätemaksua, Kiertokapula perii huomattavasti korkeamman maksun vuosittain. Jätteen määrällä ei ole merkitystä.\n- Kiertokapula perii jokaiselta loma-asutukselta kiinteistökohtaisen maksun 16 eur, jolla ylläpidetään yhteisiä kierrätyspisteitä, kiertäviä metallinkeräys- tai muovinkeräysautoja jne.\nMiten vähennämme jätekuluja?\nVuosikokous 2.7.2022 voi harkita jätemaksun alentamista, jos jätekimpan osakkaat vieraineen osoittavat toimivansa yhä paremmin lain hengessä:\n- Isommat jätteet kuten patjat, matot, huonekalut, saavit, ämpärit jne. eivät kuulu jäteastioihimme vaan jätelavalle, jonka yhdistys kustantaa yhtenä kesäviikonloppuna (2.-3.7.2022)\n- Puhdista ja kerää kaikki kierrätysmuovi ( ruoan pakkausmuovit, tyhjät pantittomat pullot jne.) erilliseen pussiin ja kuljeta mökiltä lähtiessäsi Rinki-keräyspisteisiin (esim. Turengin Juttilantien alussa, Riihimäen CM). Isokin säkki on helppo ottaa mukaan, kun on kevyt eikä haise. Näin toimivat jo kymmenet jäsenemme.\n- Sekajäteastioihimme ei kuulu myöskään kierrätettävä kartonki (pahvit, pakkaukset), paperi, lasi eikä metalli. Näitä keräyspisteitä on myös jokaisen mökkimatkan varrella.\n- Rakennusjäte tulee aina itse toimittaa erikseen jätteen vastaanottopisteisiin.\n- Kompostointi toimii juuri mökkioloissa.\n- Saunan kuumassa uunissa iso osa roskista palaa puhtaasti.\n50-vuotisjuhlapäivä iloiten ja herkutellen\nkiitollisin mielin 28.8.2021\nSuojeluyhdistyksemme on jo 50-vuotias! Juhlimme yhdessä Mallinkaisten leirikeskuksessa lauantaina 28.8.. Juhlapäivä on yhdistyksemme perinteinen regattapäivä ja osa venetsialaisviikonloppua. Erityistä iloa lisäsi Suomen luonnon päivä lippuineen.\nKakkukekkerikutsuun vastasi yli 70 juhlijaa, joista jokaiselle Mallinkainen on ihan oma juttunsa. Tikanheittokilpailussa kisattiin tiukasti. Onnea voittajille Karita Ahlstrand ja Pasi Vesa (kuva vieressä)! Nuorimmatkin osallistuivat puttigolfiin tai muihin ulkopeleihin, ja kaikki saivat heittää saapasta - niinhän jo monen lapsuudessa "aina tuossa kentällä tehtiin".\nIllemmalla juhlimme terveinä, maskeissamme ja turvavälein. Tuntuu kuin illan edetessä sisäiset maskimme olisivat tulleet riisutuiksi, kun jaoimme visailussa ja keskustelussa nousseita ajatuksia jopa neljän mökkiläissukupolven kesken.\nLipunnosto muistutti meitä vapaasta puhtaasta järvestämme, josta meillä on vastuu. Iltajuhlan ryyditti alkuun lauluduo Anniina ja Aleksi Karppinen Ultra Bran laululla Minä suojelen sinua kaikelta - tosin pikkuisen tuunatuin sanoin. Aterian jälkeen kiipesimme Kalliolle kukkulalle Hämäläisten laulun turvin, ja myöhemmin toivelauluosuudessa joukossamme pyörähteli myös Tiikerihai. Muisteluosuus nosti esiin lisää kysymyksiä; tästä pitää vielä jatkaa!\nKristiina Yli-Kovero esitteli kokoamansa yhdistyksen 50-vuotistaipaleen historiikin, joka on nyt kaikkien luettavissa. Koska suuri osa pöytäkirjoista on hukkunut, puuttuvia tietoja tai erheellisiä oletuksia voidaan oikaista, jolloin tämä historia korjaa itseään.\nKovin moni ei tienne myöskään sitä, että suojeluyhdistys oli toiminnassa jo ainakin 60-luvulla vaikkakaan ei rekisteröitynä, ja toiminta hiipui ennen nykyisen alkua 1971. Huhu kertoo, että se olisi ollut jopa Suomen ensimmäinen järven suojeluyhdistys. Ken tietää...\nJärvi tarjosi lämpöään uimareille. Lämpötila kipusi yli 30 asteen talkoolaisten pintaniittäessä isosorsimoa heinäkuussa. ELY-keskuksen tukema hankkeemme Sorsimotta siistimpää käynnistyi rytinällä. Isosorsimoa koskevaa tietoa löytyy kohdasta Tietoa järvestä -> Sorsimotta siistimpää\nTänä syksynä järven syvänteiden happipitoisuudet on mitattu uudelleen, ja näkösyvyysmittaukset on tehty.\naktiivinen osallistuminen itärannan kaavoitushankkeessa\nYhdistyksen hallitus on aktiivinen kantaa ottava osallinen järvemme itärannan kaavoitushankkeessa. Yhdistyksemme jätti lausunnon mielipiteenä ranta-asemakaavaluonnoksesta Janakkalan kuntaan 25.6.2020, ja seuraavan lausunnon pyydettynä tammikuussa 2021. Käytettävissämme oli runsaasti tietoa ja ammattilaisen asiantuntija-apua. Nyt kaavoitussuunnitelma on sellaisessa vaiheessa, että Janakkalan päättäjien on hyvä saada tietoa mahdollisimman monelta, jotta osaavat tehdä viisaita ratkaisuja. Onko sinulla mahdollisuus laittaa viestiä tai soittaa jollekin tutulle kunnan poliittiselle päättäjälle?\nTässä viimeisimpiä dokumentteja:\nOlethan yhdistyksen jäsen? entä oMAssa FACEBOOK-RYHMÄssä?\nMallinkaistenjärven Suojeluyhdistyksen jäseneksi pääsy on helppoa: ota yhteys rekisterinpitäjään (Ville Lehtonen) tai sihteeriin (Helena Karppinen). Jäsenyys on melkein "pakollinen" meille mökkiläisille.\nMallinkaistenjärven rannoilla mökkeileville on lisäksi oma Mallinkaistenjärven mökkiläiset -niminen facebook-ryhmä. Se perustettiin elokuussa 2018 sähköpostin ja kotisivujen oheen järven\nvapaamuotoiseksi tiedotuskanavaksi. Ryhmä on suojeluyhdistyksen ylläpitämä suljettu ryhmä. Kaikki järvellä asuvat ja aktiivisesti mökkeilevät ovat tervetulleita mukaan. Ryhmän hallinnassa ylläpitäjät noudattavat yleistä nettikettiä: henkilöön kohdistuvat loukkaukset pyydetään poistamaan tai poistetaan herkästi ylläpidon toimesta.\nFacebook-ryhmän jäsenmäärä on kasvanut nopeasti: lokakuussa 2021 jäseniä on jo 279! On ilo nähdä sivuilla kuulumisia järveltämme. Muistanet ison vastaanottajamäärän ennen kuin julkaiset päivityksesi.\nKun haluat Mallinkaistenjärven mökkiläiset -ryhmään, tee näin:\nEtsi facebookissa tämä ryhmä ja pyydä jäsenyyttä. Jos ryhmä ei näy hakutuloksissa ”kaikki”, valitse sivun ylälaidasta ”ryhmät”. Pyytäessäsi liittämistä sinulta kysytään tarkistuskysymyksiä. Muistathan silloin tarkkailla messengerin viestipyyntöjä.


Värjärin pata: 2019\nLähettänyt Ilona Winebridge klo 12.50 24 kommenttia:\nLähettänyt Ilona Winebridge klo 15.13 14 kommenttia:\nEilen oli kaunis aurinkoinen päivä. Sain haravoitua pihamaata ja siistittyä perennapenkkejä. Taittelin matalammaksi korkeita talventörröttäjiä, näin havujen laitto penkkien suojaksi kävisi helpommin.\nKasvihuoneessa odotti mukava yllätys, syysasteri oli selvinnyt edellisen viikon kovasta pakkasesta:))\nJoku varmaan ajattelee, et kasvatan astereita kasvarissa alppikärhön lisäksi. Voisin toki kasvattaa, jos vain kasvarini olisi suurempi. En tiedä miten asteri on kasvariin asettunut, ehkäpä kompostimullan mukana siemenestä? Mukavaa oli saada nauttia viel joulukuussakin sen kauniista kukista, pienoinen rupsahtaneisuus ei vähentänyt niiden tuomaa iloa hitustakaan.\nMarraskuun pakkasten jälkeen isäntä aloitti kuusiaidan leikkaamisen. Aikaisesta aloituksesta aitakuuset saattavat hivenen kärsiä, kun taas mennään miinuksella varmaan pidemmän aikaa. Keräsin eilen pari kassillista leikkuujätettä käytettäväksi havukransseihin.\nPitkäksi venähtäneille latvoille löysin myös käyttöä. Ennen pakkasten tuloa hautasin perennojen jakotaimia kompostiaumaan. Peittelin ne vaahteranlehdillä ja oljilla. Eilen asettelin olkipetiin piskuisia kuusiaidasta leikattuja latvuksia. Hieman homma jäi kesken, josko loppuviikosta saisin auman peiteltyä mieleisekseni.\nNaapurin isäntä toi tänään reilut kolme kuutiota koivuklapeja pihaan. Sade uhkasi, joten klapit oli syytä pinota katokseen ripeästi.\nKissanpennut olivat ihmeissään kaikesta tästä touhusta. Täplä hyppeli riemuissaan, hänestä uusi kiipeilyteline oli oikein mukava.\nRaita tykkäsi sen sijaan koluta lavakaulusten alla. Välillä piti tulla ihmettelemään, mitä mamma oikein puuhaa. ..\nKlapit pinottuani jatkoin perennojen suojaamista havuilla. Hankin keväällä kaksi salkoruusun tainta. Salkoruusu on talvenarka, joten olen laittanut taimien suojaksi jo lokakuussa kevyesti multaa ja puidenlehtiä. Tänään lisäsin vielä havuja. Lämpötilat vaihtelevat nyt niin rajusti, et ajattelin varmuuden vuoksi laittaa jo kaikille aremmille perennoille ja yrteille havusuojaukset, vaikka tänne luvassa viel plussakelejä ainakin ensi viikolle asti.\nPihasaunan seinustalla kasvaa erilaisia maksaruohoja. Myös ne saivat havukatteen suojakseen. Innostuin kompostiauman päälle tekemästäni pienestä kuusikosta niin, että päätin tehdä sellaisen myös tähän. Homma jäi taas kesken, kun sade yltyi ja nälkäkin jo kurni;)\nPihahommien jälkeen maistuikin vasta leivottu hiivaleipä. Leivoin jo toisen kerran saamaani juureen hiivaleipää. Eilen tein myös pizzapohjan juureen, oli kyl tosi hyvää!\nPerheemme saan elää onnellisten tähtien alla,\nhiivaleivästäni oli tullut sydämen muotoinen ihan itsekseen;)\nPihamaalla riekkuminen väsyttää pentuja. Uni maittaa. Täplä oli hypännyt pöydälle nukkumaan kutimeni päälle, en hennonnut häiritä pikkuisen unta, vaik pöydälle pennuilta on pääsy kielletty.\nMistä kaikesta alankaan lipsua pikku hiljaa...\nLähettänyt Ilona Winebridge klo 20.01 22 kommenttia:\nTunnisteet: havukate, klapipino, kotipiha, syysasteri


Arvostelu | Love and Monsters on keskivertoa parempi Netflix-elokuva - Hyvällä tavalla hölmö seikkailukomedia sijoittuu jättihirviöiden maailmaan - Muropaketti.com\n14.04.2021 13:15 | Helinä Laajalahti\nTeen Wolf -tähti Dylan O’Brien nähdään Netflixin uuden seikkailukomedian Love and Monsters pääosassa. Maailmanlopun jälkeisessä maailmassa taistellaan jättihirviöitä vastaan suurella sydämellä.\nEnsi-ilta (Netflix): 14. huhtikuuta 2021\nAlkuperäisnimi: Love and Monsters\nOhjaus: Michael Matthews\nKäsikirjoitus: Brian Duffield, Matthew Robinson\nPääosissa: Dylan O’Brien, Jessica Henwick, Michael Rooker & Ariana Greenblatt\nNetflixissä julkaistu Love and Monsters nojaa tunnelmaltaan vahvasti 1980-luvun hyväntuulisten seikkailuelokuvien suuntaan. Maailmanlopun jälkeiseen aikaan sijoittuva seikkailukomedia jättää nimittäin jälkeensä takuuvarmasti hyvän mielen.\nNäyttelijä Dylan O’Brien tunnetaan erityisesti Teen Wolf -ihmissusisarjan keskeisestä roolista sekä Maze Runner -teinielokuvista. Love and Monsters -elokuvassa hänet on vapautettu Maze Runnerin yleisestä synkkyydestä ja päästetty mellastamaan kuin varsa laitumelle herttaisen hölmön hahmon pariin, johon näyttelijä suurine, viattomine silmineen sopii täydellisesti.\nLove and Monsters sijoittuu aikaan, jolloin ihmiset suuressa fiksuudessaan ovat saaneet tuhottua maapallon elinkelvottomaan kuntoon. Maailmanlopusta ovat ihmisten sekoilun jälkeen huolehtineet valtavan kokoisiksi hirviöiksi kasvaneet vaihtolämpöiset eläimet, joiden vuoksi loput ihmiset ovat paenneet piiloon maanalaisiin bunkkereihin vuosikausiksi.\nYhdessä näistä bunkkereista asustaa Joel (O’Brien), nuori kaveri, jolla on tapana halvaantua paikoilleen tosipaikan tullen ja jota asuinkumppanit pitävät vähän ressukkana. Kaikilla muilla on puoliso, mutta Joel on jäänyt yksin, minkä vuoksi hän haikailee entisessä elämässä rakastamansa Aimeen (Jessica Henwick) suuntaan.\nKun paljastuu, että Aimee on myös säilynyt hengissä ja elää reilun sadan kilometrin päässä Joelista, päättää nuorukainen ottaa ensimmäistä kertaa elämässään kohtalonsa omiin käsiinsä. Niinpä hän lähtee monstereita uhmaten matkalle kohti rakastettuaan.\nKuten tämän genren elokuviin kuuluu, matkalle mahtuu runsaasti itsetutkiskelua ja ihmisenä kasvamista, minkä jälkeen Joel ei enää ole sama mies kuin bunkkerista lähdettyään.\nOhjaaja Michael Matthews on Hollywoodissa suhteellisen tuore tekijä, jonka filmografiassa Love and Monsters on vasta toinen pitkä elokuva. Hänen esikoiselokuvansa on vuonna 2017 julkaistu jännitysdraama Five Fingers for Marseilles, joka sijoittuu Etelä-Afrikan slummeihin.\nLove and Monsters on niitä harvinaisia elokuvia, joissa genrejä yhdistelemällä synnytetään erittäin hyvin toimiva kokonaisuus. Elokuvassa nähdään maailmanloppua, jättimonstereita ja samalla myös kasvutarinaa ja romanttista komediaa – ja tästä kaikesta syntyy tunnelmaltaan 80-luvun seikkailuelokuvia jäljittelevä, kaikessa viattomassa hölmöydessään hyvän mielen jättävä hengissäsäilymistarina.\nTuttuja tunnelmia tulee vastaan paljon. Kun Joel löytää matkakumppanin Boy-nimisestä koirasta, tunnelma on kuin I am Legend -elokuvasta, missä Will Smith asustaa autiossa maailmassa vain koira seuranaan. Toisaalla kumarretaan pariinkin otteeseen kasariklassikko Stand by Men suuntaan.\nElokuvan maailmanlopussa ei ole suurtakaan järkeä, mutta sen monsterit ovat hienosti tehtyjä. Hirviöt eivät ole pelkkää tietokonekiiltoa, vaan niistä löytyy runsaasti kauniita yksityiskohtia, jotka sitovat ne maapallomme luontoon. Elokuva saikin erikoisefekteistään Oscar-ehdokkuuden.\nSivuroolissa piipahtaa Marvel-elokuvistakin tuttu Michael Rooker, joka esittää Joelin matkallaan tapaamaa selviytyjää. Tämän mukana on toinen Avengersissa mukana ollut näyttelijä, nuorta Gamoraa esittänyt Ariana Greenblatt, jonka Minnow on suorastaan hurmaava tapaus.\nElokuvaa kannattelee pitkälle O’Brienin viattoman näköinen karisma. Hänen säntäilevä energiansa on tarttuvaa ja aina optimistinen Joelinsa antaa tarinalle suuren sydämen. O’Brienissa on paljon samaa kuin Paluu tulevaisuuteen -elokuvien Michael J. Foxissa aikoinaan – näyttelijä näyttää edelleen teiniltä, vaikka täyttää tänä vuonna jo 30 vuotta.\nLove and Monsters on katsottavissa Netflixissä 14. huhtikuuta.\n”Dylan O’Brienin nuorekkaalla karismalla ratsastava seikkailukomedia maailmanlopun jälkeisessä, jättihirviöiden asuttamassa maailmassa on herttainen hyvän mielen elokuva.”